Akim Ahmad Batal Ke Mekah Demi Ingin Beraya Dengan Isteri

Walaupun pernah merancang untuk berangkat ke tanah suci Mekah pada penghujung bulan Jun lalu bersama ahli kumpulan Akim & The Majistret, Akim Ahmad bertindak membatalkan hasratnya itu secara tiba-tiba demi meluangkan masa menyambut raya bersama isteri tersayang, Stacy Anam yang bakal menyambut Aidilfitri buat pertama kali sebagai seorang Muslim.

“Sepatutnya saya berangkat pada 22 Jun lalu tetapi saya terpaksa batalkan perancangan itu kerana mahu fokus kepada hal perpindahan rumah termasuk mahu bersama Stacy pada raya pertama memandangkan ini kali pertama dia menyambutnya sebagai saudara baharu. Kalau dulu saya sekadar beraya, tahun ini saya lebih memahami pengertian Hari Raya itu”

“Selama ini saya sering memerhatikan Akim dan keluarganya melakukan tradisi itu dan tahun ini buat pertama kalinya sebagai seorang isteri dan memikirkan hal itu sahaja sudah membuatkan saya cukup terharu,” katanya kepada Projek MMO mengenai perancangan sambutan Aidilfitri pertamanya yang bakal menjelang tidak lama lagi sebagai seorang Muslim.

Pada masa yang sama, Stacy memberitahu walaupun sebelum ini pernah beberapa kali menyambut Hari Raya, tetapi ternyata perasaan itu tampil berbeza kali ini apabila bergelar seorang Muslim. Tambahnya lagi, beliau turut teruja menantikan kehadiran pagi Syawal yang bakal tiba tidak lama lagi untuk bersalaman dengan Akim serta ahli keluarga yang lain.

Terdahulu, Akim & The Majistret ada menyatakan hasrat mereka untuk menunaikan umrah di Mekah sempena mengambil keberkatan di bulan Ramadhan yang mulia ini, selain bersyukur dengan segala kejayaan yang dikecapi oleh kumpulan itu. Namun Stacy tidak menyertai perjalanan itu kerana bimbang ia membebankan beliau sebagai seorang Muslim baru. (rkty/w)


Scha Al-Yahya Rindu Balik Kampung

Pelakon Scha Al-Yahya memberitahu bahawa dia begitu rindu untuk pulang beraya di kampong asalnya, di Sungai Petani, Kedah namun sering kali tidak berkesempatan untuk menyambut perayaan di sana kerana rata-rata saudara mara ada di ibu kota.

“Agak lama sebenarnya saya tidak pulang ke Sungai Petani kerana semua di sini. Kadang kala ada juga merancang untuk pulang, tapi tidak kesampaian. Jadi tahun ini tidak pasti lagi akan pulang atau tidak. Kalau boleh saya berharap dapat pergi bercuti bersama emak dan keluarga mertua pada Aidilfitri ini”

“Bagaimanapun semua bergantung kepada keadaan kerana saya tidak akan cuti panjang pada Aidilfitri tahun ini dan akan memasuki set penggambaran sebuah drama bersiri,” katanya. Sementara itu, suaminya Awal Ashaari berkata mereka tidak pernah bergaduh untuk pulang berhari raya kerana keluarga kedua-duanya berada di Kuala Lumpur.

“Rumah keluarga saya dan Scha berada berdekatan, jadi bila orang bercakap mengenai kampung, saya tak rasa sangat sebab kampung saya di Kampung Baru. Hanya dipisahkan dengan Penchala Link untuk pulang ke rumah keluarga Scha pula,” katanya kepada Rotikaya. (rtky/h)


Neelofa Beraya Di Rumah Baharu

Setelah penat lelah selama ini dalam kerjayanya sebagai seorang anak seni dan juga usahawan, Neelofa akhirnya mampu tersenyum gembira kerana bakal beraya di rumah baharu yang dibeli bersama kakaknya, Noor Nabila di Bukit Klara Kuala Lumpur.

“Saya dan kakak kongsi duit untuk beli rumah ini. Rumah ini agak besar untuk tinggal seorang dan kami sempat mengemas rumah. Memang rasa tak sabar untuk tinggal di rumah yang di beli sendiri. Lofa dan kakak memang dari dahulu lagi tinggal bersama. Cuma tak pasti siapa yang akan keluar bila ada antara kami yang berkahwin nanti,” katanya kepada Rotikaya.

Sementara itu, Lofa turut mengambil kesempatan untuk bercuti di musim perayaan selepas pulang sahaja beraya dari Kelantan. Destinasi yang menjadi pilihannya iaitu pulau peranginan Koh Samui di Thailand.

“Insya Allah, saya akan berada di Kelantan sehingga raya keenam dan akan ke Koh Samui bersama rakan-rakan selama sembilan hari. Kalau ikutkan saya patut bercuti dengan keluarga ke sebuah destinasi lain, tapi memandangkan mereka ada perancangan lain, maka kami tundakan perancangan itu ke bulan Ogos depan.

“Jadi saya ambil kesempatan untuk pergi bercuti dahulu kerana penat bekerja dari bulan Februari lalu,” ujarnya. (rtky/h)


Nabil Ahmad Sambut Raya Sederhana Kerana Ibu Sakit

Kemeriahan sambutan hari raya tahun ini mungkin tidak seperti tahun-tahun lalu bagi Nabil Ahmad kerana kesihatan ibunya yang tidak begitu baik. Nabil memaklumkan, ibunya telah disahkan menghidap penyakit buah pinggang sejak beberapa bulan yang lalu dan memerlukannya untuk menjalani rawatan dialisis setiap tiga kali seminggu.

“Tahun ini kami sekeluarga sambut sederhana sahaja kerana kesihatan ibu saya pun tidak berapa baik ketika ini. Tumpuan kami akan lebih kepada keperluannya selain memastikan dia menjalani rawatan dialisis pada waktu ditetapkan. Tahun ini kami adik-beradik yang akan sibuk di dapur menyediakan juadah,” katanya kepada m Star Online.

Sementara itu, apabila ditanyakan mengenai persiapan menyambut Aidilfitri yang bakal menjelang tidak lama lagi, Nabil berkata, keadaan dimana sebelum ini ibunya merupakan antara orang yang paling sibuk menyediakan pelbagai juadah untuk semua adik beradik di hari raya namun kini keadaan sudah berbeza sejak beliau didapati sakit.

Terdahulu, Nabil dan isteri yang kini berada di tanah suci Mekah sedang menjalani ibadah umrah dan hanya akan pulang ke tanah air pada hari Isnin ini. Pemergian Nabil dan isteri ke tanah suci pada penghujung bulan Jun lalu juga bagi menjalani penggambaran program Perjalanan Haji Nabil terbitan Astro Oasis untuk siaran pada Hari Raya Aidiladha. (rkty/w)


Rozita Che Wan Simpan Hasrat Mahu Sambut Aidilfitri Di Mekah

Selepas beberapa kali menjejakan kaki ke tanah suci Mekah ketika bulan Ramadhan, kali ini Rozita Che Wan teringin pula merasai nikmat sambutan Aidilfitri di Mekah. Menurut Che Ta, hasratnya itu sepatutnya tertunai pada Syawal tahun ini namun terpaksa ditangguh ke tahun hadapan kerana terikat dengan tuntutan kerja selepas sambutan raya ini.

“Saya akan ke Makkah selepas raya nanti untuk menjalani penggambaran. Sudah lama saya teringin beraya di Makkah kerana sebelum ini, saya hanya berkesempatan menyambut Ramadan di sana. Saya ingin merasai pengalaman baharu kerana sudah terbiasa beraya di ibu kota dan kampung. Siapa tahu, hasrat saya itu mungkin akan dimakbulkan Allah”

“Kami sekeluarga akan terlebih dulu beraya di Kuala Lumpur, dan seterusnya bertolak ke Kedah pada hari raya kedua. Alhamdulillah, setakat ini kami tidak pernah ada masalah mengenai isu balik kampung ketika hari raya,” katanya kepada Berita Harian Online mengenai perancangannya mereka sekeluarga menjelang sambutan Aildifitri tidak lama lagi.

Umum sememangnya mengetahui bahawa Che Ta sekeluarga gemar bercuti ke luar negara setiap kali tiba musim perayaan, jadi untuk Aidilfitri tahun ini, Che Ta memberitahu bahawa beliau akan bercuti selama sebulan. Katanya, mereka sekeluarga akan berkunjung ke beberapa lokasi seperti Barcelona, Madrid, Cordoba dan banyak lagi selepas raya nanti.

Selain itu, jelasnya lagi walaupun kehadiran beliau ke Mekah pada tahun ini adalah bagi menjalani sebuah penggambaran bersama produksi Zeel Productions selepas Aidilfitri nanti, namun pada masa yang sama beliau turut cuba mengambil kesempatan itu untuk menjalani ibadah umrah. (rkty/w)


Amar Baharin, Amyra Rosli Bakal Berkahwin Lepas Raya?

Nampaknya masih belum reda lagi isu pasangan selebriti yang sedang hangat bercinta, Amar Baharin dan Amyra Rosli yang pernah dikatakan bakal mendirikan rumah tangga pada November nanti. Terbaru pula, menerusi ruangan Cik Pang di Metro Ahad, pasangan ini sekali lagi dikhabarkan akan berkahwin tetapi lebih cepat iaitu sejurus selepas sambutan Aidilfitri.

“Kata teman ini, dia berasakan memang benarlah seperti apa yang dicanangkan orang mengenai Amar dan Amyra akan bernikah selepas bulan puasa ini. Dia terdengar Amar sekarang berlatih memanggil ibu Amyra dengan penggilan mama. Seperti diketahui umum, ibu Amyra turut menguruskan kerjaya seni Amar selain daripada anaknya sendiri, Amyra”

“Kalau benar pun Amar memanggil pengurusnya mama, apa salahnya. Memang pengurus kerjanya seperti seorang ibu. Rasanya memang sejak dulu lagi Amar memanggil ibu Amyra dengan panggilan mama. Tapi kata teman itu lagi, takkan Amar nak panggil mama untuk pengurusnya itu di hadapan orang ramai, sekurang-kurangnya panggillah Puan Nor”

“Kalau sudah berani buka mulut panggil ibu Amyra itu dengan panggilan mama sekuat hati di hadapan orang ramai, bermakna mungkin dia sudah tidak kisah lagi kalau orang ramai tahu yang dia memang rapat dengan ibu Amyra dan memang benarlah ibu Amyra nanti akan menjadi ibu mentuanya,” tulis Cik Pang di ruangan Harian Metro mengenai perkara itu.

Walau apapun, didalam hal sebegini lebih baik empunya badan sendiri yang menjawab sejauh mana kebenaran cerita ini. Gosip sebegini pun sudah beberapa kali melanda pasangan bahagia ini, jadi mungkin inilah petanda pasangan ini merancang sesuatu sebab kalau tiada angin masakan pokok bergoyang. Sama-samalah kita doakan yang terbaik. (rkty/w)


Johan, Ozlyn Pilih Guna Rotan Dan Denda Untuk Didik Anak-Anak

Walau sesetengah ibu bapa berpendapat mendidik anak menggunakan rotan adalah sesuatu yang kasar tetapi bagi pasangan selebriti Johan Rajalawak dan Ozlyn, mereka lebih selesa memegang prinsip melentur buluh biarlah dari rebungnya. Biarpun tindakan itu nampak tegas namun Johan enggan melayan kritikan orang ramai mengenai cara didikannya.

“Biarlah jika ada yang mempertikaikan tindakan saya dan isteri yang dikatakan tegas dalam mendidik anak-anak. Saya rotan atau belasah mereka pun biarlah daripada kecil. Tidak guna untuk membentuk anak-anak apabila mereka sudah besar nanti. Dan kini biarpun masih kecil, namun mereka sudah tahu rutin harian yang perlu dilakukan”

“Sebenarnya, ibu bapa kami juga kurang bersetuju melihat cucu mereka dirotan dan didenda, namun inilah cara kami untuk mendidik anak-anak. Alhamdulillah, setakat ini saya gembira dengan pilihan yang dibuat kerana anak-anak mendengar kata. Kami tak kata cara kami adalah terbaik buat semua, namun inilah pendekatan kami gunakan”

“Malah ramai yang bertanya kepada saya bagaimana kami mendisplinkan anak-anak terutama yang didominasi oleh anak lelaki. Oleh itu penting untuk mendidik anak-anak dengan memberikan contoh terbaik. Mana mungkin kita mengajar anak untuk melakukan sesuatu namun kita tidak pula mempraktikkannya,” katanya kepada Berita Harian Plus.

Bercakap mengenai perkongsian anak-anak dilaman sosial pula, Ozlyn akui bahawa beliau tetap mengambil langkah berjaga-jaga setiap kali memuat naik gambar atau video anak-anaknya. Sememangnya perkara itu hanya dilakukan selepas mendapat kebenaran Johan terlebih dahulu bagi memastikan tiada perkara yang tidak diingini berlaku. (rkty/w)


Serina Redzuawan Pilih Diam Diri Soal Keretakan Rumah Tangga

Setelah mendirikan rumah tangga bersama bersama seorang lelaki Inggeris enam tahun lalu, Serina Redzuawan agak lama menyepi dari dunia hiburan. Bagaimanapun terbaru, Serina dikhabarkan mempunyai masalah dengan suaminya, Gavin Edward O’luanaigh namun meminta ruang untuknya menjelaskan perkara yang sebenar bila tiba masanya.

“Apabila tiba masa, saya sendiri akan tampil menjelaskan segala isu yang berbangkit. Tapi untuk ketika ini, saya masih belum bersedia untuk memberikan sebarang komen dan berharap agar semua pihak mendoakan yang terbaik untuk rumah tangga saya,” katanya kepada Berita Harian Online dengan ringkas melalui aplikasi Whatsapp.

Terdahulu, memetik sisipin B*Pop Berita Harian Online, ada sumber memaklumkan tentang keretakan rumah tangga Serina apabila laman sosial pelakon itu sendiri sudah lama tidak memuat naik gambar mereka sekeluarga. Sebaliknya, laman sosial beliau hanya dipenuhi dengan perkongsian perniagaan yang diusahakannya serta aktiviti seni.

Bagaimanapun, keretakan rumah tangga pasangan ini dikatakan tiada kaitan dengan kehadiran orang ketiga. Buat ketika ini juga, Serina hanya memilih untuk berdiam diri, tanpa mengeluarkan sebarang komen mengenainya. Walau apapun, mungkin Serina memerlukan masa untuk menyelesaikan perkara ini, sebolehnya tidak perlulah memilih jalan yang sukar. (rkty/w)


Zizan Razak Serah Soal Jodoh Kepada Tuhan, Doa Yang Terbaik Di Mekah

Sebelum ini, pelakon, pelawak dan pengacara ini pernah menyatakan bahawa dia sememangnya teringin untuk berumah tangga. Berkesempatan menunaikan umrah baru-baru ini membuatkan Zizan Razak mengambil kesempatan untuk berdoa agar jodohnya dipermudahkan.

“Tujuan adalah untuk mencari keberkatan Allah dalam masa yang sama menyucikan diri. Saya juga tidak mahu lepaskan peluang berdoa untuk pelbagai perkara yang bagi saya belum ada akhirnya, jodoh salah satunya,” katanya dipetik daripada Utusan Online.

Selain itu, Zizan juga bakal merasakan beraya di tanah suci Mekah pada Aidilfitri kali ini dan pengalaman tersebut pastinya sesuatu buatnya yang baru pertama kali menjejakkan kaki di sana.

“Tidak ada masalah untuk saya menyambut 1 Syawal di sana. Sebabnya ibu memang setuju dengan keputusan saya. Sekarang ini tidak ada masalah untuk berkomunikasi. Setiap hari boleh telefon. Saya boleh berhubung dengan ibu melalui pelbagai medium. Jadi tidaklah sedih sangat,” katanya. (rtky/s)


Pelakon Aziz Singah Pulang Ke Rahmatullah

Takziah kami ucapkan kepada keluarga pelakon veteran Aziz Singah di atas pemergianya akibat kanser prostat pada Jumaat (1 Julai) di kediamannya di Seri Kembangan. Menurut anaknya, Daniel Aziz, arwah meninggal dunia sekitar 11.10 malam di samping keluarga tersayang.

“Ayah berada dalam keadaan nazak semasa dirawat di Pusat Kanser Negara, Putrajaya dan kira-kira pukul 10 malam, kami memutuskan untuk membawa dia pulang ke rumah. Kira-kira sejam berada di rumah, ayah menghembuskan nafasnya yang terakhir,” katanya kepada mStar Online.

Tambahnya, Allahyarham akan dimandikan di Masjid Universiti Putra Malaysia (UPM) kira-kira pukul 8 pagi Sabtu dan akan dikebumikan di tempat kelahirannya di Kampung Bongek, Rembau Negeri Sembilan sebelum solat Zohor pada Sabtu. (rtky/s)


Siti Nurhaliza Perjelas Sebab Berniqab Di Mekah Kepada Peminat

Entah di mana silapnya, keputusan penyanyi Siti Nurhaliza untuk berniqab di tanah suci mendapat kritikan daripada pengikutnya di laman Instagram padahal sebenarnya tidak menjadi isu pun tentang perkara tersebut.

Menurut komen tersebut lagi, dia mahu membuka minda para artis melalui teguran di laman sosial. Menurut Siti dalam salah satu jawapan balasnya kepada komen tersebut, tujuan dia berniqab adalah untuk mengelakkan dirinya disapa peminat di sana lalu diajak bergambar pula.

Bagaimanapun kritikan tersebut hanyalah datang daripada segelintir perwira agama di Instagram dan rata-rata peminat dan pengikutnya yang lain sangat memahami situasi tersebut. Malah Siti sendiri dalam masa yang sama turut mengajak agar peminatnya sentiasa bersangka baik.

Apa pun, semoga Siti Nurhaliza tenang menjalani ibadah agama di sana. Kritikan dan tohmahan memang tidak dapat dielakkan oleh individu yang sentiasa terang mata melihat kecelaan orang lain di laman sosial. Layan sangat pun nanti, membuang masa saja. (rtky/s)


"Saya Bergurau Sahaja, Tiada Niat Mahu Persenda Orang Sabah"

Niat untuk bergurau dan bermesra dengan peminat nampaknya mengundang kemarahan apabila Awal Ashaari baru-baru ini ada memuat naik status menggunakan perkataan ‘bah’ yang menjadi dialek orang Sabah untuk mempromosikan pakaian raya di Sabah. Bagaimanapun, tindakan itu dianggap seperti memerli orang Sabah yang tidak menggunakan ‘bah’ di semua ayat.

“Tak ada niat langsung mahu mempersendakan orang Sabah. Saya cuma mahu bergurau manja dengan mereka dengan cuba selitkan perkataan ‘bah’ bagi menunjukkan lebih kemesraan di situ. Peminat saya tahu bagaimana personaliti saya yang suka bercanda. Namun, dalam hal ini saya bukannya sengaja menjadikan isu budaya dan kenegerian sebagai bahan mainan”

“Saya tidak kesal dengan status itu namun cuma saya rasa tidak sepatutnya ia jadi isu dan diviralkan. Sudah puas menjelajah di pelosok negara membuatkan saya sentiasa cuba bertutur dialek setiap negeri dan bukannya di Sabah saja. Mungkin ini kes disebabkan orang Sabah lebih sensitif soal budaya dan bahasa mereka,” katanya kepada Harian Metro.

Selain itu, posting yang dimuat naik Awal turut dibanjiri dengan pelbagai kritikan negatif terutama dari orang Sabah yang tersinggung dengan tindakannya yang menggunakan perkataan ‘bah’ secara keterlaluan. Rata-rata berpendapat, Awal cuba mempersendakan bahasa orang Sabah dan meminta beliau untuk mempelajari penggunaan bahasa itu terlebih dahulu. (rkty/w)


Hanez Suraya Sedang Bersiap Sedia Untuk Berhenti Berlakon?

Kalau diikutkan sudah agak lama tidak lihat beliau berlakon di kaca televisyen, dan pada ketika ini Hanez Suraya akui sudah mempunyai perancangan untuk beralih ke bidang perniagaan sebagai persediaan untuk meninggalkan dunia seni. Malah, hasratnya itu turut mendapat sokongan suami tersayang selepas kira-kira dua tahun beliau berehat.

“Sebagai isteri, saya akur kehendaknya untuk memberi perhatian kepada keluarga terutama sejak Putri Aleesya dilahirkan. Ikutkan memang rindu mahu kembali berlakon tetapi mengenangkan anak yang masih kecil, hasrat itu saya lupakan. Walaupun ada pembantu, hal berkaitan anak saya mahu lakukannya sendiri dan mengikuti perkembangannya”

“Cuma saya tidak mahu cakap akan bersara sekarang kerana takut nanti apabila tiba-tiba ada tawaran berlakon dan saya menerimanya pula. Mungkin apabila anak saya sudah besar sedikit, saya boleh pertimbangkan soal kembali berlakon. Tetapi sekarang, biarlah saya berkorban dulu,” katanya kepada Berita Harian Online berhubung perkara itu.

Pada masa yang sama, Hanez turut mendedahkan bahawa niat untuk menceburi bidang perniagaan sudah lama difikirkan walaupun rezekinya bermula didalam bidang seni. Tambahnya, kerana sikapnya yang tidak gemar menunggu duit suami untuk berbelanja membuatkan beliau merasa untuk menjadikan bidang perniagaan sebagai pendapatan sampingannya. (rkty/w)


"Saya Patut Bangga Ada Suami Yang Penyayang, Kenapa Nak Cemburu?"

Populariti Lara Alana di media sosial sememangnya tidak perlu dipertikaikan lagi, namun disebalik perkongsian video mahupun gambar beliau yang dimuat naik oleh Awal Ashaari, ada pula pihak mendakwa bahawa Awal lebih menyanyangi serta menghabiskan masa bersama anak perempuannya itu berbanding isterinya, Scha al-Yahya.

“Atas dasar apa saya perlu cemburu jika ada pihak mendakwa Awal lebih menyayangi anak kami, Lara. Seharusnya saya berbangga kerana suami memberikan sepenuh tumpuan dan mencurahkan kasih sayang tidak berbelah bagi kepada Lara. Semestinya saya bertuah kerana Lara adalah perkongsian hidup bersama, dia juga bijak merencana masa depan anak”

“Lagi pun saya dan Awal mempunyai cara tersendiri untuk mendidik Lara. Berbanding suami, saya bukan jenis merakam gambar dan aktiviti bersama anak kerana menganggao ia sebagai masa kualiti yang dihabiskan bersama. Mungkin ada yang mentafsir saya jarang meluangkan masa dengan Lara berbanding suami,” katanya kepada Berita Harian Plus.

Manakala dalam masa yang sama, Scha turut mendedahkan bahawa beliau sudah pun bersedia dengan segala kritikan daripada orang ramai ketika membuat keputusan untuk membuka akaun media sosial untuk anaknya itu. Baginya, biarlah beliau menumpukan perhatian pada pembesaran anaknya berbanding kritikan negatif orang ramai terhadap Lara. (rkty/w)


"Tiada Apa Perlu Dihebahkan, Belum Ada Perbincangan Orang Tua Kami"

Walaupun pelbagai spekulasi timbul selepas pendedahan hubungan cinta mereka kepada umum, Erra Fazira berkata buat masa ini, tiada sebarang berita yang perlu dihebahkan kepada peminat. Seterusnya menafikan segala dakwaan yang tersebar termasuk berita pertunangan diantara beliau dan Shahir selepas Aidilfitri ini nanti.

“Kami bukannya rapat dalam masa sebulan dua. Ia berkembang sedikit demi sedikit, bermula dengan mengenal hati budi masing-masing dan mencari keserasian. Menjadi lumrah, tiada sesuatu yang pun yang bergerak lancar dalam hubungan. Rintangan pasti ada kerana ia juga sebahagian daripada proses menyesuaikan diri”

“Memang tiada perkembangan lanjut seperti yang diperkatakan ramai. Apatah lagi kemungkinan itu dan ini. Selagi ia tidak membabitkan orang tua kami, maka apa sahaja termasuk perbincangan ke arah itu boleh dikategorikan sebagai angan-angan sahaja,” katanya kepada Berita Harian Online berhubung spekulasi hubungan cinta mereka.

Sementara itu, Erra yang pernah mendirikan rumah tangga sebelum ini kini lebih berhati-hati dalam menjaga hal peribadinya dengan mengambil pendekatan selamat untuk tidak menghebahkan soal peribadi kepada umum. Namun, beliau akui berasa lega apabila Shahir sendiri tampil membuka mulut mengenai hubungan cinta mereka. (rkty/w)


Stacy & Akim Tepis Tuduhan Berlagak Sombong Dengan Peminat

Sebagai selebriti pasti banyak mata yang memandang setiap kali mereka menghabiskan masa diluar, terbaru pasangan suami isteri, Stacy Anam dan Akim Ahmad pula didakwa berlagak sombong kerana tidak memberikan respon ketika ditegur peminat. Mengetahui perkara itu, Stacy meluahkan rasa terkilannya dan seterusnya menafikan tuduhan itu.

BACA: “Saya Tahu Orang Kata Saya Dayus Biarkan Stacy Tak Berhijab”

Perkongsian menerusi Instagramnya, Stacy menjelaskan bahawa beliau dan suami tidak pernah berniat untuk berlagak sombong dengan peminat, malah sering mesra dengan sesiapa sahaja menegur mereka. Pada masa yang sama, Stacy turut menegur tindakan individu tersebut yang membawa imej tudung tetapi melemparkan kata-kata kasar di bulan Ramadhan.

Sementara itu, beberapa jam selepas posting tersebut dimuat naik, ramai peminat kesayangan Akim dan Stacy mula membanjiri ruangan komen dengan menyokong serta memberikan kata-kata semangat kepada selebriti kesayangan mereka itu. Ada juga yang turut sama berang dengan tuduhan yang dilemparkan dan meminta peminat supaya lebih memahami.

Walau apapun, untuk Stacy dan Akim bersabarlah dengan ujian yang diberikan pada bulan Ramadhan ini. Sesungguhnya manusia tidak boleh menutup mulut sesama manusia. Biarlah mereka berkata-kata selagi mampu, lama kelamaan jika kita berada di pihak yang benar, pasti mulut itu akan terdiam dengan sendirinya. (rkty/w)


Suami Anzalna Nasir Masuk Hospital, Alami Luka Kecil Di Perut

Selepas beberapa hari mengalami sakit perut, suami kepada pelakon jelita, Anzalna Nasir, Mohamad Hanif Mohamad Zaki telah dimasukkan ke sebuah hospital swasta berdekatan pagi tadi akibat gastrik. Menurut Anzalna lagi, suaminya itu mengalami luka di dalam perut dan dijadualkan berada di hospital untuk pemeriksaan lanjut dari doktor.

“Sejak minggu lalu suami saya sudah mengadu sakit perut, namun tak berjumpa doktor. Saya membawanya ke hospital setelah dia mengadu sakit, pagi tadi. Tak sangka pula keadaannya makin teruk hingga dimasukkan ke wad. Saya kurang pasti faktor utama penyakitnya itu, sebelum ini dia tidak mengalami gastrik,” katanya kepada Berita Harian Online.

Sementara itu, bercakap pula mengenai rumah tangga, Anzalna akui kehidupan selepas bergelar isteri kepada ahli perniagaan itu lebih bahagia berbanding ketika dirinya masih solo dahulu. Pada masa yang sama, beliau turut meluahkan rasa terujanya melalui saat pertama kali melalui bulan puasa dan bakal menyambut Aidilfitri bersama suami tersayang.

Tambahnya lagi, Hanif juga seorang yang senang untuk diuruskan kerana beliau tidak cerewet dalam pemakanan, jadi jika ingin memasak juadah berbuka atau sahur juga sangat mudah. Memang terserlah kebahagiaan Anzalna sehingga beliau sendiri akui sampai tidak mahu bekerja kerana tidak sanggup untuk berjauhan dengan suami. (rkty/w)


Ezzaty Abdullah Elak Jumpa Tunang Selama Sebulan Sebelum Dinikahkan

Bagi mencegah daripada kemungkinan buruk yang boleh berlaku, pasangan selebriti Ezzaty Abdullah dan Azwan Kombos mengambil pendekatan untuk tidak berjumpa antara satu sama lain selama sebulan. Ezzaty berkata, dalam hal ini ibu dan neneknya banyak memberikan nasihat bagaimana untuk mengekalkan perkahwinan yang baik.

“Kata orang, tidak elok berjumpa selalu ketika darah manis dan saya sendiri memang mahu mengelakkan kami daripada berjumpa pada saat-saat akhir sebelum dinikahkan. Maklumlah, dalam masa terbabit macam-macam boleh jadi kalau jumpa selalu. Jadi, kami mahu elakkan sebarang perkara buruk yang mungkin boleh terjadi”

“Saya rasa, apabila orang tua memberi nasihat mengenai tips perkahwinan, kita perlu mengambil ilmu itu dengan serius kerana mereka lebih tahu mengenai asam garam rumah tangga. Saya harap segala nasihat yang diberi dapat saya laksanakan dengan baik,” katanya kepada Berita Harian Online berhubung persiapan perkahwinan mereka.

Pasangan sama padan ini bakal bernikah pada bulan Syawal nanti di kediaman keluarga Ezzaty di Pahang, manakala majlis pernikahan pula akan berlangsung disebelah pagi dan diikuti dengan majlis persandingan. Sementara itu keesokan harinya, akan diadakan pula majlis resepsi bagi meraikan pernikahan mereka di Kuala Lumpur. (rkty/w)


Pesta Jualan Mega Termurah Di Malaysia, Tiga Hari Saja Lagi!

Tak sabar betul nak tunggu lagi 3 hari untuk pergi Karnival Mega Raya pada 2 dan juga 3 Julai ini yang bertempat di Stadium Malawati, Shah Alam. Karnival ini dibuka pada pukul 10 pagi sampailah 10 malam tapi saja nak beritahu, 500 yang terawal akan dapat goodies bag percuma dan juga duit raya!

Malah, di karnival ini juga ada pesta lelongan harga sehingga 90%! Memang untung siapa yang dapatkan peluang di sini lagi pulak ada lebih 300 jenama terbaik untuk ada serbu sempena persiapan raya ini.

Jadi bagi anda yang memang tahu sangat bahawa memang akan ada promosi gila gila di sini menjelang raya, bukankah dah dapat berjimat dengan potongan harga yang ada di sini.

Memang sesaklah nanti bila tengah lelong, jadi kenalah datang awal untuk dapatkan yang terbaik. Nanti saiz pun susah nak cari jika datang lambat.

Jika anda tak percaya, tengoklah sendiri gambar ketika episod pertama yang diadakan baru-baru ini. Memang lelong tak ingat punya kena serbu!

Jadi, jangan lupa ya letak dalam kalendar, ajak suami datang ke Stadium Melawati, Shah Alam pada 2 dan juga 3 Julai (Sabtu & Ahad). Siapa datang cepat, lagi besar peluang untuk dapatkan goodies percuma dan juga duit raya!


Jalaludin Hassan Kesal Dikatakan Meninggal Dunia Buat Kali Kedua

Pernah dikatakan telah meninggal dunia pada Oktober lalu, pelakon vateran, Jalaluddin Hassan sekali lagi berdepan dengan penyebaran berita palsu beliau yang kini tersebar di laman sosial. Keadaan itu membuatkan beliau merasa terkejut dan kecewa dengan tindakan pihak tak bertanggungjawab yang menyebarkan berita itu buat kali kedua.

“Saya terganggu kerana ia melibatkan orang tersayang, rakan-rakan dan peminat. Saya sedar kita hidup hanya sementara sahaja di dunia ini. Hentikanlah perbuatan tidak bermoral ini, berita yang tidak ada jangan diada-adakan. Kasihanilah peminat-peminat saya,” katanya kepada portal Astro Awani berhubung perkara yang berlaku itu.

Memetik Berita Harian Online, pada awal Oktober tahun lalu, Jalal telah dikatakan menemui ajal sehingga beliau sendiri terkejut melihat berita kematiannya di laman sosial. Keadaan itu turut membuatkan beliau menerima beribu panggilan daripada keluarga dan rakan yang risau sebaik mendapat tahu mengenai berita palsu terbabit.

Dengan itu, Jalal menganggap tindakan individu yang tidak bertanggungjawab menyebabkan penyebaran berita palsu ini sebagai rendah budi pekertinya. Bagi Jalal, perkara ini benar-benar mengecewakan beliau kerana ia telah menyusahkan banyak pihak terutama keluarga dan teman rapatnya sehingga emosi mereka terganggu. (rkty/w)


Pak Nil Bersyukur Dapat Bersama Ibu Hingga Akhir Hayatnya

Semalam dunia hiburan dikejutkan dengan berita kematian ibu kesayangan Datuk Aznil Nawawi yang menghembuskan nafasnya yang terakhir akibat sakit tua di Pusat Perubatan Prince Court. Pada masa yang sama, Pak Nil turut meluahkan rasa syukur kerana berkesempatan menjaga ibunya, Norbaiti Surur hingga ke akhir hayat beliau.

“Kami adik-beradik juga dapat berkumpul dan bersama-sama menjaganya hingga saat beliau akhirnya pergi mengadap Tuhan. Alhamdulillah, semuanya berjalan lancar. Tahun-tahun terakhirnya, saya bersyukur dapat bersamanya. Biarpun ibu tidak lagi boleh berkomunikasi seperti orang lain, beliau masih boleh memberikan maklum balas”

“Sampai akhir hayatnya, memang begitulah keadaan dirinya. Setiap doa dan apa yang kami panjatkan, termasuk memohon maaf, beliau akan memberi maklum balas. Itu sudah cukup bererti kepada kami. Semangat ukhuwah yang ada pada kami adik-beradik juga sudah menjadi resam. Itulah juga ajaran arwah bapa dan ibu,” katanya kepada Berita Harian Online.

Terdahulu, Norbaiti telah menghembuskan nafas terakhir pada jam 12.56 pagi hari Isnin akibat sakit tua di Pusat Perubatan Prince Court. Jenazah beliau selamat disemadikan di Tanah Perkuburan Islam Keramat, sekitar jam 10.45 pagi. Arwah yang menghembuskan nafas terakhir pada usia 90 tahun, meninggalkan tujuh anak, 17 cucu dan empat cicit.

Berita kematian ibu kesayangannya itu telah dikongsi oleh Pak Nil sendiri di laman sosial Instagram beliau. Dalam posting terbabit rata-rata peminat turut sama bersimpati dan membanjiri akaun beliau dengan ucapan takziah serta mendoakan kesejahteraan arwah. Tidak ketinggalan juga, ada yang memberi kata-kata semangan buat Pak Nil. (rkty/w)


Neelofa Tunggu Jodoh, Kini Sudah Bersedia Secukupnya

Tidak dapat dinafikan, apa saja yang dilakukan oleh pelakon wanita dan pengacara ini pastinya menarik minat masyarakat sekeliling untuk mengetahui lebih mendalam. Kini setelah berhijrah dan juga sudah membeli rumah baru, ada khabar yang mengatakan Neelofa bakal mendirikan rumah tangga.

Tidak mahu terburu-buru atau pun melatah dengan pertanyaan yang seringkali dipersoalkan kepadanya, Neelofa menyerahkan perkara tersebut kepada Tuhan.

“Yang pasti, saya sudah bersedia. Cuma dalam hal ini, saya tidak pernah menunggu, tak tergesa-gesa dan terfikir tentang siapakah calon yang sesuai. Dalam hal ini, ‘senjata’ saya hanya doa”

“Jodoh itu masih lagi rahsia-Nya dan saya percaya kalau niat kita baik, pasti akan dipermudahkan segala-galanya. Jadi sekarang ini, tunggu sajalah. Nak cakap lebih-lebih pun payah,” kata Neelofa kepada Utusan Online.

Bagaimanapun menurutnya lagi, rumah yang dibeli bersama kakaknya, Nabila, tidak ada kena mengena dengan kesediannya untuk berkahwin. Namun Neelofa dalam masa yang sama tidak menolak kemungkinan jodohnya merupakan individu yang dekat dengannya. (rtky/s)


Sam & Syatilla Tak Ambil Tanggungjawab Isu Baju Raya Tak Siap

Berikutan kegagalan pihak pembekal menyiapkan baju raya pelanggan, pasangan suami isteri, Syatilla Melvin dan suaminya Shaheizy Sam dikecam peminat yang berang kerana belum mendapatkan pakaian raya mereka. Selaku duta kepada butik Elle Zada, Syatilla menjelaskan bahawa mereka tidak bertanggungjawab ke atas perkara itu.

“Saya tidak tahu nak komen apa-apa kerana saya dan Sam seperti orang lain juga tiada jawapan. Apa yang saya boleh katakan perkara yang berlaku itu di luar bidang kuasa dan kawalan kami. Kami hanya duta kepada kempen raya butik berkenaan sahaja dan hanya bertanggungjawab untuk menjalankan promosi sahaja,” katanya kepada m Star Online.

Sementara itu, pengasas butik Elle Zada, Elliyin Razif tampil meminta orang ramai berhenti mengaitkan pasangan selebriti terbabit didalam masalah yang timbul kerana kelewatan pakaian adalah berpunca daripada pihak pembekal. Pada masa yang sama beliau juga memohon maaf terhadap Sam dan Syatilla yang turut terpalit didalam hal ini.

Jelasnya lagi, pihak pembekal tidak dapat menyiapkan pakaian yang ditempah pada tarikh yang ditetapkan. Bagaimanapun, pihaknya akan mencuba untuk mencari alternatif lain bagi menyelesaikan masalah yang dihadapi pelanggan mereka. Namun, walau apa cara sekalipun, pihaknya akan menyelesaikan kelewatan itu sebelum sambutan Aidilfitri nanti. (rkty/w)


Erra Fazira Akui Sukar Tolak Cinta Shahir Walau Pernah Idam Lelaki Berusia

Mengakui sebelum ini dirinya sememangnya berniat untuk bersuamikan lelaki yang lebih tua, dalam masa yang sama Erra Fazira tidak dapat menolak rasa cinta kepada Shahir kerana telah melengkapi ciri lelaki idamannya.

“Saya pernah berniat untuk mencari orang yang lebih tua dan macam-macam lagi, tetapi bila hati terima ciri-ciri (lelaki muda) begini, sukar untuk saya menidakkannya. Kita masih tidak tahu apa yang akan berlaku di masa depan, saya serahkan soal jodoh ini kepada takdir sahaja, sebab Allah sahaja yang mempunyai kuasa terhadap hati saya”

“Memang saya lega, bila akhirnya Shahir membuka mulut, dalam masa yang sama mengurangkan beban saya untuk berhadapan perkara ini seorang diri. Ternyata tidak banyak yang boleh saya kongsi, tetapi ketika ini fasa hubungan kami masih lagi mengenali dengan lebih rapat antara satu sama lain,” katanya kepada Malay Mail Online.

Erra sebelum ini pernah dua kali mendirikan rumah tangga bersama Yurry KRU dan juga Engku Emran. Apa pun, semoga perjalanan kisah di antara Shahir dan Erra ini akan terus mekar sehingga ke jinjang pelamin dan jannah. (rtky/s)


Fizz Fairuz Teringin Mahu Timang Cahaya Mata Lelaki Pula

Sejak isteri hamil buat kali kedua, Fizz Fairuz mengharapkan bayi kedua yang bakal lahir pada bulan Oktober ini merupakan seorang bayi lelaki bagi menyempurnakan keluarga kecil beliau. Namun begitu menurutnya, jantina bayi kedua mereka belum dapat dipastikan walaupun beberapa imbasan dilakukan akibat bayinya yang terlalu ‘malu’.

“Kalau boleh, anak kedua, saya mengimpikan untuk menimang cahaya mata lelaki. Sehingga kini, setiap kali imbasan dilakukan, jantina anak kedua kami masih belum dapat dikenalpasti. Dia main sorok-sorok agaknya. Apa yang penting bagi saya dan isteri, tak kisahlah apa jantina anak saya, asalkan bayi yang bakal lahir nanti sihat sejahtera”

“Semuanya bergantung atas soal rezeki. Jika dapat anak perempuan lagi, dia boleh bermain dengan kakaknya. Jika kami diberikan rezeki untuk menimang anak lelaki, kami sudah mendapat sepasang anak dan bolehlah dia berkawan dengan saya kelak,” katanya kepada portal Astro Gempak mengenai hasratnya yang teringin mahu anak lelaki.

Terdahulu, isterinya, Almy Nadia telah dimaklumkan sah hamil buat kali kedua dengan usia kehamilan selama lima bulan. Selepas pemeriksaan doktor dijalankan, bayi kedua mereka dijangka bakal lahir pada Oktober ini. Sebelum ini pasangan ini telah dikurniakan anak pertama perempuan, Nur Afrina Ariana pada 16 Februari tahun lalu. (rkty/w)


Scha al-Yahya Rasa Sayu Tinggalkan Mekah

Mengakui rasa sebak sebaik tiba di Masjidil Haram, Scha al-Yahya menjelaskan bahawa pengalaman mengerjakan umrah bersama keluarga tercinta sememangnya sesuatu yang sangat berharga. Malah Scha juga menjelaskan bahawa dia berasa gementar dan takut pada awalnya.

“Sebelum saya ke sana terdetik perasaan takut dan gementar kerana ini pengalaman pertama dan bimbang sekiranya melakukan kesalahan. Alhamdulillah, sepanjang di sana segala urusan ibadah kami dipermudahkan”

“Apa yang penting adalah niat setiap kali nak melakukan rukun umrah itu. Cuma perlu sentiasa berhati-hati agar tidak melakukan perkara yang dilarang. Apabila melihat Kaabah depan mata, saya menangis”

“Saya tidak sangka dapat menjadi tetamu Allah. Bukan apa, saya sentiasa sedar diri sebagai manusia biasa tidak ada yang sempurna. Pada masa sama tidak terlepas melakukan kesilapan dan dosa”

“Perasaan ketika itu tidak boleh digambarkan dengan kata-kata. Hanya Allah yang lebih mengetahui. Ia meninggalkan makna berbeza dalam diri. Inilah satu-satunya tempat yang sentiasa memberikan ketenangan tanpa mengira waktu,” jelas Scha kepada Harian Metro.

Selain merasa pengalaman kali pertama berbuka di tanah suci Mekah, Scha juga jujurnya mahu kembali ke sana malah turut merasa sayu ketika mahu meninggalkan Mekah. (rtky/s)


Sharifah Shahora Enggan Sejarah Berulang Lagi, Kini Pasang Badan Untuk Suami

Pernah mengalami keretakan rumah tangga kerana disebabkan kehadiran wanita lain di dalam kelurganya sebelum ini, pelakon Sharifah Shahora mengakui bahawa dia kini sudah mula menjaga badan bagi mengelakkan perkara yang sama terjadi.

“Alhamdulillah keadaan sekarang sudah kembali tenang dan rumah tangga kami bahagia. Saya juga kini rajin ‘pasang badan’ untuk suami kerana sebagai isteri saya juga perlu main peranan dalam memikat suami,” jelasnya kepada mStar Online.

Tambahnya, walaupun bulan Ramadan kali ini dia tidak berpeluang untuk berpuasa bersama suaminya, Raja Mukhriz kerana terlibat dalam penggambaran namun perkara tersebut sebenarnya membuatkan mereka semakin rapat.

“Dulu kalau nak hantar mesej pun susah tetapi sekarang sejam sekali tanya khabar, hantar gambar dan walaupun berjauhan terasa dekat pula dengan suami. Hampir dua bulan dia berada di sana kerana menjalani penggambaran sebuah dokumentari tetapi Insya-Allah hari raya nanti dia akan pulang,” katanya. (rtky/s)


Ajak Shiro: Saya Rasa Tak Perlu Kahwin Satu Lagi

Suami mana yang tidak gembira apabila isteri memberi kebenaran untuk bermadu, namun bagi pelawak Ajak Shiro, dia menolak dengan baik peluang yang diberikan isterinya itu.

“Orng rumah (isteri) pernah menyuarakan hasrat memberikan kebenaran kepada saya menambah cawangan (isteri), namun saya berpendapat, kesempurnaan yang dicari pada seorang wanita sudah saya temui. Jadi, saya rasa tidak perlu untuk berkahwin satu lagi”

“Tipulah sekiranya saya tidak punya keinginan untuk berkahwin lain, namun saya perlu berhati-hati, adakah wanita yang bakal saya kahwini itu menyayangi seikhlas hati seperti isteri dan bukan bersandarkan populariti semata-mata”

Sudah menjadi lumrah, apabila dilarang, kita terasa seperti ingin melanggar perkara itu. Jadi apabila diberikan lampu hijau, keinginan itu hilang pula,” jelas Ajak kepada BH Plus.

Ajak dan isterinya, Nur Afifah Amin sebelum ini sememangnya menjadi perhatian peminat dan pengikut laman Instagram mereka kerana sering bercerita tentang kemanisan rumah tangga mereka. Apa pun, semoga pasangan ini akan terus bahagia hingga ke Jannah. (rtky/s)


Atikah Suhaime Cari Gurul Vokal, Mahu Serius Dalam Bidang Nyanyian

Pelakon meningkat naik, Atikah Suhaime tekad ingin menumpukan perhatian yang serius didalam bidang nyanyian apabila muncul dengan lagu pertamnya Jatuh Dari Langit pada tahun lalu. Beliau pada masa yang sama turut memaklumkan bahawa runut bunyi lagu itu asalnya adalah untuk filem Suamiku Jatuh Dari Langit sebagai percubaan pertama beliau.

“Sebenarnya lagu ciptaan Awi Rafael itu dirakamkan untuk filem, tapi memang ada cadangan mengedarkannya juga sebagai single. Ia masih dalam perbincangan dengan penerbit. Ikutkan, harapan saya lagu itu dapat berkumandang di semua stesen radio kerana saya serius dalam bidang ini, selain ingin mendapatkan khidmat guru vokal”

“Bersama Awi pun kami mempunyai perancangan untuk menghasilkan single kedua, namun ia mungkin dapat direalisasikan beberapa bulan lagi kerana saya terikat dengan komitmen lakonan,” katanya kepada Berita Harian Online mengenai kemunculan lagunya yang terbaru sebagai percubaan pertama beliau didalam bidang nyanyian.

Pelakon yang berasal dari Singapura itu turut mendapat bimbingan dari teman baiknya, Awi Rafael yang diketahui ramai mempunyai pengalaman banyak didalam bidang muzik. Bukan itu sahaja, Awi turut memberi peluang kepada Atikah mengadakan persembahan di restoran miliknya bagi memantapkan lagi vokal selain menambah keyakinan. (rkty/w)


Lydiawati Diberi Amaran Keras Lewat Hadir Ke Mahkamah

Mahkamah Majistret Ampang memberi amaran keras terhadap pelakon, Lydiawati selepas beliau lewat hampir tiga jam ketika menghadiri prosiding sebutan kes tuduhan mencederakan seorang wanita menggunakan besi pada Mac lalu. Lydiawati mempertahan diri dengan menjelaskan beliau mendapat tahu perlu hadir ke mahkamah pada saat akhir.

Memetik kepada laporan m Star Online, Peguam yang mewakili Lydiawati, Fatimah Zaharah Ramli turut memaklumkan kepada pihak mahkamah bahawa tertuduh tidak menyedari mengenai prosiding berkenaan kerana menunggu pegawai penyiasat (IO) menghubunginya terlebih dahulu sebelum beliau hadir ke mahkamah untuk meneruskan sebutan kes terbabit.

Gara-gara kelewatan itu, Majistret Haslinda A. Raof yang mendengar kes sebutan terbabit, telah memerintahkan waran tangkap terhadap pelakon itu selepas gagal menghadirkan diri pada perbicaraan yang sepatutnya bermuala pada pukul 9 pagi. Namun perintah itu ditarik balik dan kes berkenaan akan disambung semula pada 22 Julai depan.

Bagaimanapun, Haslinda memberi amaran keras kepada Lydiawati, wang jaminan yang dikenakan terhadapnya sebelum ini sebanyak RM3,300 akan dinaikkan sekiranya beliau gagal hadir atau lewat pada prosiding yang akan datang. Terdahulu Lydiawati mengaku tidak bersalah mendatangkan kecederaan dengan sengaja terhadap seorang wanita warga Brunei.

Ibu tunggal kepada dua anak itu didakwa diatas kesalahan itu di Hotel Safari 2, Lot 52 Jalan Mamanda 9, Ampang, pada 6.30 petang, 24 Mac lepas. Kes berkenaan disiasat mengikut Seksyen 324 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan. (rkty/w)


Erra Fazira Akui Ada Hubungan Istimewa Dengan Shahir AF

Setelah sekian lama berteka teki mengenai status hubungannya dengan Shahir AF, akhirnya Erra Fazira membuka mulut dengan mendedahkan hubungan istimewa yang terjalin diantara beliau dan bekas juara Akademi Fantasi musim kelapan itu. Bukan itu sahaja, malah akui Erra lagi, hubungan cinta mereka itu turut mendapat restu dari pihak keluarga Shahir.

“Sebenarnya, dia yang patut membuka mulut dalam perkara ini kerana dia lelaki. Tetapi, setelah dia menyatakan perkara sebenar mengenai perhubungan kami bermakna dia benar-benar serius. Saya tidak mahu tergesa-gesa membincangkan soal berumah tangga kerana ianya masih terlalu awal buat kami dan belum lagi memasuki fasa seterusnya”

“Saya belum lagi memberitahu ibu saya mengenai perhubungan ini. Insya-Allah, kalau ada jodoh dengan dia, saya juga mengharapkan perkahwinan kali ini adalah yang terakhir dan akan kekal selamanya,” katanya kepada Berita Harian Online berhubung dakwaan orang ramai mengenai hubungan cintanya yang menjadi teka teki selama ini.

Bagaimanapun, Erra sekali lagi menafikan spekulasi orang ramai yang mengatakan mereka bakal melangsungkan perkahwinan selepas sambutan Aidilfitri nanti. Pada masa yang sama, Erra turut menafikan dirinya bersikap berdolak-dalik mengenai hubungan cintanya, serta desas-desus mengenai penetapan tarikh untuk hari perkahwinan mereka.

Terdahulu, Shahir pernah mengeluarkan kenyataan bahawa dirinya kini sedang rapat dengan Erra serta mengakui beliau seorang yang istimewa. Dakwaan itu sekaligus membuatkan Erra merasa lega kerana tidak lagi perlu menanggung beban untuk menjawab pertanyaan orang ramai selepas Shahir sendiri telah mengakui tentang hubungan mereka. (rkty/w)


Siti Nurhaliza Bersyukur Dapat Ke Mekah Sekali Lagi Tahun Ini

Selepas beberapa selebriti lain berangkat ke tanah suci, kini giliran Datuk Siti Nurhaliza pula merancang untuk menunaikan umrah pada hujung bulan ini. Pada masa yang sama, Siti turut meluahkan rasa syukur kerana berkesempatan beribadah ke tanah suci pada Ramadhan kali ini.

“Alhamdulillah, tahun ini saya sekali lagi mendapat peluang untuk menunaikan Umrah di bulan Ramadan yang penuh keberkatan ini. Insya-Allah, saya bakal berangkat ke Tanah Suci Mekah pada 25 Jun ini dan pulang semula di Malaysia pada 4 Julai, dua hari sebelum sambutan Hari Raya”

“Selepas bergelar isteri, adalah menjadi impian saya untuk menunaikan ibadah Umrah pada setiap kali tibanya bulan Ramadan. Tahun ini saya sekali lagi diberi kesempatan untuk menjadi tetamu Allah untuk menunaikan umrah di Mekah,” katanya kepada portal Astro Gempak berhubung hasratnya untuk beribadah disana.

Sementara itu, Siti yang sebelum ini pernah memaklumkan untuk berehat dari aktiviti seni pada bulan puasa ini ingin mengambil peluang di bulan yang penuh mulia ini untuk menumpukan perhatian kepada amal ibadah. Lebih-lebih lagi apabila beliau berpeluang menjejakkan kaki sekali lagi ke Mekah pada tahun ini. (rkty/w)


Dengar Lagu Raya #LebihErat & Ikuti Kisah Lebaran Akim & Stacy

Baru baru ini Akim Ahmad dan isterinya Stacy Anam telah melancarkan sebuah lagu baru hasil duet mereka bersama yang bertajuk #LebihErat. Lagu tersebut yang kini sudah punyai video muzik sendiri dicipta khas bersempena Aidilfitri tahun ini.

Memang sedap lagu gandingan mereka berdua ini dan kami jangka #LebihErat akan menjadi salah sebuah lagu raya yang menjadi kegemaran ramai tahun ini. Liriknya juga penuh dengan makna dan semangat bermaafan di Aidilfitri ini.

Untuk menambah kemeriahan lebaran kali ini, Akim Ahmad & Stacy berbesar hati untuk berkongsi pengalaman mereka beraya buat pertama kali sebagai suami isteri dalam sebuah siri mini berepisod secara ekslusif dengan Digi. Anda boleh menerusi 2 episod kat Astro Gempak dan episod seterusnya kat aplikasi Capture — khas untuk anda semua para peminat.

Jika anda tidka tahu apa itu aplikasi Capture, ianya merupakan sebuah aplikasi yang boleh menyimpan gambar mahu pun video anda secara automatik dari telefon pintar anda. Capture juga boleh mempermudahkan pengguna melayari foto dan video kat telefon, tablet dan web, tidak kira di apa-apa masa dan mana-mana tempat.

Muat turun sekarang dan anda akan dapatkan storan percuma sehingga 100GB dengan Digi Postpaid. Manakala, 2GB percuma storan awan untuk pelanggan bukan Digi.

Storan sebanyak itu mampu menyimpan lebih 1,000 gambar berharga anda supaya anda boleh lebih fokus mencipta kenangan baru tanpa fikir storan telefon bimbit anda penuh atau perlu memadam gambar lama. Lagipun, sebagai pengguna Digi, anda boleh nikmati simpan gambar dan video kat capture TANPA caj internet! Best kan? Jom muat turun sekarang.

Tonton lebih banyak video lagi tentang persiapan raya Akim Ahmad & Stacy selain babak babak romantis pasangan ini dalam kehidupan seharian mereka di digi.my/rotikaya2 dan jangan lupa muat turun aplikasi Capture untuk dapatkan kemaskini terkini.


Awie Akui Sudah Bertunang, Anggap Majlis Privasi Keluarga

Jika sebelum ini Awie belum sempat memberikan sebarang kenyataan terhadap dakwaan bahawa dia susah pun bertunang, melalui Kosmo! Online baru baru ini, penyanyi rock ini mengesahkan sendiri perkara tersebut.

“Ya, memang saya telah bertunang dan semua fakta yang dinyatakan sebelum ini benar,” kata Awie. Sementara itu, Awie juga turut menjelaskan bahawa dia tidak berhasrat mengumumkan pertunangannya kepada umum kerana menyifatkan perkara itu sebagai peribadi dalam kalangan keluarganya.

Sebelum ini, BH Online melaporkan bahawa majlis pertunangan secara tertutup telah diadakan di Hotel Vistana Pulau Pinang, Bukit Jambut pada 3 Jun lalu dan hanya dihadiri oleh beberapa ahli keluarga terdekat dari kedua-dua belah pihak termasuk ahli anggota kumpulan Wings sahaja.

Malah khabarnya pasangan tersebut juga bakal mendirikan rumah tangga pada tahun ini. Apa pun, semoga segala persiapan dipermudahkan. (rtky/s)


Datuk VIda Beli Nombor Plat Eksklusif Untuk Bugatti Veyron Anak

Ketika ini, bidaan untuk mendapatkan nombor pendaftaran eksklusif VIP 1 dan VIP 6 sedang hangat berlangsung dan jutawan kosmetik, Datuk Vida berhasrat untuk mendapatkan nombor tersebut untuk untuk kereta mewah Bugatti Veyron buat anak lelakinya yang baru berumur 9 tahun.

Menurut Vida, dia enggan mendedahkan jumlah bidaan yang dibuat untuk nombor siri khas tersebu malah turut menyatakan keyakinan bahawa nombor tersebut bakal dimilikinya. Sementara itu, idea untuk mendapatkan Bugatti Veyron adalah kerana kenderaan tersebut diminati oleh anaknya, Muhammad Eric Zaquan.

“Muhammad Eric melakukan carian sendiri di komputer terhadap kenderaan tersebut sebelum menyuarakan impiannya itu kepada saya mengenai kereta sport berkenaan”

“Jadi saya melihat nombor pendaftaran VIP ini unik dan bersesuaian sekiranya dapat diletakkan pada Bugatti Veyron yang diminati anak saya,” katanya kepada Kosmo! Online.

Bugatti Veyron mempunyai kelajuan maksimum 407 km/j dengan harga mencecah AS$3.6 juta (RM14.5 juta), malah kenderaan itu juga hanya dikeluarkan sebanyak 150 buah sahaja di dunia.


Didie Alias Belum Sedia Untuk Bertudung Walau Sering Tampil Berturban

Sering tampil dengan imej turban membuatkan ada sesetengah pihak salah anggap dengan mendakwa Didie Alias mungkin sedang bersedia untuk berhijab sepenuhnya. Tidak mahu terus membuatkan peminat salah faham, Didie menjelaskan bahawa dirinya masih belum bersedia ke arah itu namun meminta orang ramai untuk terus mendoakannya.

“Memang saya muncul dengan imej turban ini setiap kali mahu mempromosikan tudung anak saya. Tetapi saya masih belum ke arah itu lagi, tetapi doakanlah yang baik-baik. Dalam waktu yang sama, saya juga tidak mahu menjadi seorang yang hipokrit, biarlah jika suatu hari nanti saya pakai tudung ia berkekalan terus tidak mahulah pakai lepas itu buka”

“Bagi saya apa yang penting adalah didikan yang diberikan kepada anak-anak. Buat masa ini memang anak-anak juga tidak pernah memaksa saya, namun saya tahu jika suatu hari nanti hati sudah terbuka untuk bertudung tentunya mereka akan menjadi orang pertama yang bersyukur,” katanya kepada Utusan Online berhubung perkara itu.

Biasalah lumrah sebagai seorang selebriti, tidak dapat lari dari kritikan pedas dari orang ramai. Begitu juga dengan Didie yang selalu menerima kritikan negatif mengenai isu berhijab apabila anak-anak perempuan beliau sendiri semuanya bertudung. Namun dirinya mengambil pendekatan untuk kekal positif dan tidak ambil pusing apa yang dikatakan.

Tambahnya lagi, sebagai ibu bapa didikan adalah perkara penting untuk anak-anak. Mengenai berhijab pula, Didie akui anak-anak tidak pernah memaksa beliau namun jika hatinya sudah terbuka untuk berhijab sepenuhnya suatu hari nanti, beliau pasti tentu anak-anak menjadi antara orang pertama yang bersyukur dengan perubahan itu. (rkty/w)


Diana Danielle Akui Kekok, Segan Bekerja Dengan Farid Kamil

Mengakui lebih sensitif ketika berlakon bersama suaminya, Farid Kamil dalam sebuah drama, Diana Danielle menyifatkan pengalaman berlakon bersama membuatkannya merasa kekok dan segan serta takut.

“Sangat ‘menakutkan’ berkerja dengan dia (sambil tertawa). Kita semua tahu dia pelakon yang bagus dan sebenarnya saya mula meminati dia sejak lakonannya dalam filem Anak Halal lagi. Bukan hanya dia malah masa tu saya minat Bront Palarae dan Maya Karin. Saya sangat mengagumi lakonan mereka”

“Dan untuk drama ini, kali pertama kami digandingkan bersama. Selama ini memang saya tak pernah lagi bersama dia dalam mood bekerja. Jadi memang ketika pengambaran saya rasa kekok, takut, segan, malu dan rasa macam saya tak pandai berlakon apabila berada di depan dia. Saya nak cuba kongsi idea saya untuk lakonan drama ni pun, saya rasa takut.

“Setiap apa dialog yang dia cakap, tak semena-mena saya rasa sentap (terasa) padahal saya faham itu skrip bahkan saya selalu ingatkan diri saya yang kami sedang bekerja. Tapi saya pula yang terlebih sensitif (gelak),” jelasnya kepada portal Malaysian Digest.

Dalam perkembangan lain, Diana juga kini sibuk dengan perniagaan sendiri malah mengakui perlu belajar lebih banyak perkara di dalam bidang tersebut. (rtky/s)


Shukri Yahaya Utamakan Keluarga, Tolak Tawaran Lakonan Sepanjang Ramadan

Suami mana tidak cemas bila bayi dalam kandungan isteri yang biasanya lincah bergerak tiba-tiba tidak bergerak. Mengalami perkara tersebut, pelakon Shukri Yahaya menyarankan agar isterinya, Tya Adnan menjalankan ibadah puasa mengikut kemampuan.

“Kebiasaanya dia dapat merasakan bayi dalam perut aktif bergerak, jadi pada puasa ketiga lalu dia beritahu saya bayi tersebut tidak bergerak. Saya cemas dan menyuruh dia minum air, selepas itu barulah dia rasa semula bayi tersebut bergerak”

“Nasib baik saya berada dengannya ketika itu dan terus membawanya ke hospital untuk buat pemeriksaan,” jelasnya kepada mStar Online. Selain itu, kini dia juga sibuk membuat persiapan dan mencari barang keperluan bayi.

Sementara itu, bagi memberi sepenuh perhatian dan juga anaknya yang bakal dilahirkan, pelakon ini juga tidak mengambil sebarang tawaran berlakon sepanjang Ramadan. Bertuah bukan dapat suami penyayang macam Shukri Yahaya? (rtky/s)


Farahdhiya: Permintaan Orang Pelik Pelik

Sebelum ini, penyanyi dan juga pelakon, Faradhiya pernah menceritakan bagaimana dia nyaris ditipu oleh ejen pelacuran yang bergerak dengan menggunakan nama selenbriti. Tidak mahu perkara sama berulang kembali, Faradhiya kini sudah pun melantik pengurus.

“Selepas kes tersebut saya memang serahkan urusan kepada pengurus, namun dia (pengurus) juga berdepan masalah kerana penganjur ingin melihat saya dulu sebelum buat tawaran. Permintaan orang pelik-pelik sehingga pengurus saya juga pening,” katanya kepada mStar Online.

Sementara itu, menurut penyanyi ini, rezekinya kini lebih tertumpu kepada bidang nyanyian selepas dia berjaya menduduki tempat kedua pada program Gegar Vaganza 2 lalu.

“Alhamdulillah tawaran mengadakan persembahan semakin banyak selepas program Gegar Vaganza 2 dan nama saya dikenali semula sebagai penyanyi. Jadi saya mengambil peluang ini untuk mengutamakan kerjaya nyanyian terlebih dahulu,” katanya. (rtky/s)


Nas T Kongsi Berita Kehamilan Isteri Di Akaun Instagram

Kalau diikutkan sudah ramai pasangan selebriti menyampaikan berita kehamilan mereka sejak kebelakangan ini, terbaru pasangan, Atita Haris dan Nas T pula berkongsikan berita gembira buat semua peminatnya apabila Atita kini sedang hamil tiga bulan. Berita gembira itu telah disampaikan menerusi laman sosial Nas T sendiri melalui sebuah video.

Dalam rakaman video yang sempat kami lihat, Nas T telah memuat naik sebuah video menunjukkan imbasan ultrabunyi yang telah dilakukan keatas wanita mengandung pada minggu awal kehamilan, dan nama Atita jelas kelihatan pada skrin imbasan berserta hashtag #3months6days. Namun selepas itu, Nas T bertindak memadam video itu dari laman sosialnya.

Bagaimanapun, bagi mereka yang sempat melihat video tersebut rata-rata gembira dengan berita yang disampaikan, malah akaun Instagram milik Atita juga turut dibanjiri dengan ucapan tahniah dari peminat mereka. Tidak lupa juga mereka yang teruja menantikan pasangan selebriti kegemaran mereka menimang cahaya mata pertama selepas berkahwin.

Apapun, tahniah diucapkan kepada Atita Haris dan Nas T yang bakal menimanga cahya mata pertama mereka nanti selepas mendirikan rumah tangga pada awal Januari lalu. Semoga Atita diberikan kesihatan yang baik semasa hamil dan diharap segala perancangan serta urusan dalam menantikan kehadiran bayi pertama berjalan lancar dan dipermudahkan olehNya. (rkty/w)


“Saya Terpaksa Tipu Kahwin Atas Permintaan Keluarga Pihak Perempuan"

Berikutan dakwaan mengatakan Zainol MacWilson seorang lelaki pengecut kerana bertindak mengunci mulut mengenai pernikahannya dengan seorang wanita di Perlis pada Ahad lalu, beliau tampil menjelasnya sebab sebenarnya. Jelasnya, perkara itu terpaksa disembunyikan atas permintaan pihak keluarga perempuan yang tidak mahu ia diketahui umum.

“Saya tidak niat untuk menipu tentang perkahwinan yang berlangsung pada Ahad lalu, namun itu adalah permintaan pihak perempuan yang tidak mahu diketahui umum. Kalau ikutkan saya lebih suka perkara yang baik itu tersebar, tapi dia minta saya rahsiakan sampai satu masa yang dia sudah bersedia. Tapi malangnya gambar kami tersebar lebih pantas”

“Saya hanya beritahu beberapa orang rakan terdekat sahaja, anak saya Zahirah pun tidak tahu tentang perkara ini hingga semalam selepas membaca berita yang keluar. Dia menghubungi saya dan meminta agar saya berterus terang sahaja,” katanya kepada m Star Online selepas sekeping gambar pernikahannya mula tersebar di semua media sosial.

Sementara itu, Zainol dalam masa yang sama turut menafikan dakwaan pihak yang mengatakan wanita itu merupakan punca berlakunya penceraian diantara beliau dan bekas isteri. Malah katanya lagi, hubungan beliau dan bekas isteri sudah lama bermasalah dan tidak sefahaman didalam banyak perkara termasuk membenarkan Zahirah MacWilson menjadi artis.

Apabila ditanyakan mengenai wanita itu yang sekaligus kini menjadi isterinya yang sah, Zainol mendedahkan bahawa beliau telah mengenali wanita itu sejak sekian lama, namun mereka jarang berjumpa. Manakala, wanita berkenaan adalah seorang ibu tunggal beranak dua hasil perkahwinan terdahulu dengan bekas suaminya dan bekerja sebagai seorang guru di Perlis.

Walau apapun, kini sudah terbukti cerita sebenar disebalik apa yang berlaku. Sekurang-kurangnya Zainol bertindak bijak dengan berterus terang kepada umum tentang status perkahwinannya itu. Jadi sama-samalah kita mendoakan kebahagian mereka berdua akan berkekalan sehingga ke akhir hayat dan dipermudahkan segala urusan. (rkty/w)


Yusry KRU Kongsi Gambar Terbaru Anak Di Instagram

Sempena sambutan hari lahir Yusy KRU yang ke 43 tahun, nampaknya pelakon dan pengarah tersebut telah berbesar hati untuk berkongsikan gambar cahaya mata mereka, Yahaira Leanne di akaun Instagramnya.

Melalui perkongsiannya di laman sosial itu, Yusry menjelaskan bahawa sambutan hari lahirnya pada tahun ini lebih bermakna kerana ia berkongsi tarikh yang sama Yahaira berusia sembilan bulan. Malah Yusry turut menghargai isterinya, Lisa Surihani di atas sambutan hari lahir yang paling bermakna itu.

Ternyata dengan perkongsian gambar tersebut ia turut mengakhiri penantian setia peminat Lisa dan Yusry untuk melihat Yahaira yang selamat dilahirkan pada 15 September tahun lalu. Comel betul Yahaira!

Sebelum ini, Yusry dan Lisa pernah memberitahu bahawa mereka tidak mahu memuatnaik gambar Yahaira kerana bimbang akan disalah guna. Apa pun, semoga pasangan ini akan terus kekal bahagia lebih lebih lagi dengan kehadiran cahaya mata pertama mereka ini. (rtky/s)


Ameng Spring Dalami Ilmu Agama, Khatam Al-Quran Lebih 100 Kali Di Penjara

Melalui kehidupan didalam penjara selama lapan tahun bukanlah sesuatu yang mudah untuk dilupakan malah bagi Ameng Spring, beliau akui mengalami kemurungan teruk pada tahun pertama menjalani hukuman penjara akibat kesalahan dadah. Namun semangatnya kembali bangkit apabila dirinya mula mendalami ilmu agama.

“Nak senyum pun sudah tak berdaya. Boleh dikatakan hampir setiap hari saya menangis. Ketika solat menangis, malah ketika nak makan pun menangis. Tiada kawan untuk bercakap dan mengadu. Masa itu saya bagaikan hilang keyakinan diri kerana membayangkan suatu masa nanti boleh jadi gila dengan keadaan begitu di penjara”

“Setiap hari saya akan cari seorang daripada banduan yang pandai mengaji dan minta dia mengajar. Saya akhirnya berjaya khatam al-Quran dalam tempoh empat bulan dan dalam tempoh itu juga saya mampu mengajar orang lain,” jelasnya kepada Projek MMO berkongsi tentang bagaimana beliau melalui kehidupan di penjara.

Sebelum ini, Ameng telah dijatuhi hukuman penjara selama lapan tahun serta 10 sebatan oleh Mahkamah Sesyen Melaka pada April 2011 di atas tiga kesalahan, dimana dua daripadanya kerana memiliki dadah. Bagaimanapun, beliau dibebaskan dari Penjara Kluang pada 14 Jun lalu selepas diberi pengampunan kerana berkelakuan cemerlang. (rkty/w)


"Saya Yakin Majlis Pernikahan Kedua Bapa Sah Diadakan"

Selepas tersebar sekeping gambar menunjukkan bapa beliau, Zainol MacWilson telah bernikah dengan seorang janda beranak dua di Kangar, Perlis pada 19 Jun lalu, Zahirah MacWilson yakin dan percaya bahawa majlis pernikahan kedua bapanya yang berlangsung itu memang sah diadakan walaupun tanpa pengetahuannya.

“Apabila ibu memaklumkan perkara itu kepada saya, saya yakin majlis itu memang sah diadakan. Tetapi sebagai anak, saya hanya doakan yang terbaik untuknya,” katanya kepada portal Malaysian Digest apabila ditanyakan mengenai majlis pernikahan bapanya yang dilakukan secara tertutup sebelum sekeping gambar tersebar meluas.

Terdahulu, Zainol tampil menegaskan bahawa gambar pernikahan yang tersebar itu adalah sekadar babak lakonan didalam drama popular, Dia Semanis Honey yang dilakonkannya, sekaligus menafikan desas-desus yang mengatakan bahawa beliau sudah bernikah buat kali kedua. Namun dakwaan terbabit dinafikan oleh pengarah drama itu sendiri.

Bagaiamanapun, menurut sumber bekas suami wanita yang dinikahi oleh Zainol yang mahu dikenali sebagai Rizal telah mengesahkan berita perkahwinan pasangan tersebut. Beliau yang hanya mendapat tahu mengenai berita itu daripada penduduk kampung turut menyifatkan Zainol sebagai seorang yang pengecut kerana menafikan perkara itu. (rkty/w)


Adira AF Teruja Sediakan Juada Sahur & Berbuka Untuk Suami

Tahun ini merupakan tahun pertama Adira AF menyambut hari raya sejak bergelar suami isteri, namun dalam masa yang sama dia juga reda dan akur apabila suaminya itu akan menyambut Aidilfitri bersama isteri pertama terlebih dahulu.

“Sebagai isteri kedua saya memahami situasi suami. Ia bukan masalah besar buat saya kerana masih dapat menyambut Aidilfitri bersama keluarga di Ranau, Sabah. Walaupun ini tahun pertama kami beraya sebagai pasangan suami isteri, saya reda dan akur”

“Tambahan pula beberapa hari selepas itu suami akan pulang ke Sabah dan meraikannya dengan saya dan keluarga pula,” jelas Adira yang berkahwin dengan suaminya pada 3 Disember 2015 kepada Malay Mail Online.

Tambah Adira yang mengakui tidak pandai memasak, dia kini sangat teruja menyediakan juadah sahur dan berbuka untuk suami. Tidak menjadikan isu tidak memasak sebagai halangan, Adira menyatakan perkara tersebut bukan alasan untuk dia tidak ke dapur. (rtky/s)


Aida Aris Nafi Dakwaan Dera Anak Tiri

Mengakui terkejut apabila dituduh mendera anak tirinya, pelakon Aida Aris bertegas menafikan perkara tersebut malah turut menyerahkan kembali dua anak tirinya kepada bekas isteri agar tidak timbul sebarang masalah berkaitan hak penjagaan kelak.

“Saya terkejut apabila dituduh mendera anak tiri dan perkara itu sebenarnya tiada sebarang bukti yang sah daripada doktor mengatakan saya telah melakukan perbuatan berkenaan. Disebabkan tidak mahu timbul sebarang masalah melibatkan hak penjagaan anak, suami saya telah serahkan kedua-dua anaknya itu kepada bekas isterinya yang kini berada di Kedah”

“Saya ada baca laporan polis yang dibuat bahawa saya telah mendera anak-anak tiri saya sehingga berdarah, namun tiada sebarang bukti perubatan. Jika saya tidak bersalah, saya boleh saman malu pihak berkenaan,” jelasnya kepada mStar Online.

Tambahnya, dia menganggap bahawa perkara berkenaan hanyalah ujian buat dirinya yang sudah melayari alam rumah tangga sejak enam tahun lalu. Malah pelakon ini yang belum memperoleh cahaya mata turut merancang untuk mengambi anak angkat.

“Enam tahun kami belum diberi rezekikan cahaya mata, dalam hati memang ada menyimpan hasrat untuk ambil anak angkat. Saya ada bertanya rakan-rakan terdekat jika ada yang mahu memberi saya seorang anak angkat untuk dijaga”

“Tapi belum lagi berkesempatan untuk menjalani prosuder yang betul penggambilan anak angkat daripada Jabatan Kebajikan Masyarakat,” katanya. (rtky/s)


Pengarah Drama Turut Nafi Ada Babak Zainol MacWilson Nikah

Berikutan gambar pernikahannya yang dikirimkan kepada kami tersebar baru-baru ini, pelakon Zainol MacWilson melalui BH Online menafikan perkara tersebut namun dalam masa yang sama, bekas suami wanita yang dikahwininya itu mengesahkan berita perkahwinan pasangan tersebut.

Melalui laporan mStar Online, lelaki yang hanya mahu dikenali sebagai Rizal tersebut menyatakan bahawa mereka sememangnya telah pun bernikah selain turut menyifatkan Zainol sebagai pengecut kerana tidak berani menjelaskan perkara yang sebenar.

“Benar… wanita dalam gambar berkenaan adalah bekas isteri saya dan mereka telah pun berkahwin pada Ahad lalu di kawasan kampung ini juga. Saya dapat tahu pun daripada penduduk kampung lain dan cerita mengenai pernikahan mereka cepat tersebar”

“Kenyataan Zainol menafikan perkahwinan tersebut menunjukkan dia seorang penakut untuk mengakui kebenaran tetapi sampai bila dia ingin menipu?” katanya yang turut menjelaskan bahawa rumatangganya runtuh kerana pelakon lelaki tersebut dan diakhiri dengan penceraian pada Januari lalu.

Rizal bagaimanapun tidak menyimpan sebarang dendam namun kasihan terhadap perkahwinan tersebut. Sementara itu, Zainol turut menyatakan gambar pernikahan yang tersebar hanyalah sekadar lakonan di dalam drama Dia Semanis Honey yang dibintanginya, namun perkara itu disangkal oleh pengarah drama itu sendiri. (rtky/s)


Ajai Bakal Buka Semula Restoran Dengan Barisan Pekerja Baru

Gara-gara berhadapan dengan masalah pekerja yang mengambil kesempatan di restorannya, komposer Ajai terpaksa menutup restorannya. Namun keputusan menutup restoran tersebut hanyalah sementara dan bakal dibuka semula dengan kehadiran pekerja baru.

“Biasalah, saya percaya masalah pekerja dialami oleh kebanyakan peniaga. Cuma, ia pengalaman pertama buat saya memandangkan perniagaan makanan adalah bidang yang baharu saya ceburi. Bayangkan, pengurus restoran curi duit, kemudian minyak yang sudah digunakan dijual tanpa pengetahuan saya”

“Belum lagi masalah pekerja datang lambat. Jadi saya mengambil pendekatan untuk tutup restoran berkenaan buat sementara waktu bagi mendapatkan pekerja baharu,” jelasnya kepada BH Online.

Apa pun menurut Ajai, dia menjadikan tersebut sebagai pengajaran. Dibuka di atas minat yang mendalam terhadap masakan, restoran asam pedasnya itu juga turut mendapat sambutan yang mengalakkan walaupun belum sampai setahun beroperasi.

“Saya membuka restoran ini kerana minat dalam masakan. Alhamdulillah, maklum balas diterima amat baik. Begitupun, masalah lain pula yang timbul,” ujarnya. (rtky/s)


Siapa Sangka Budak Chow Kit Mampu Miliki 9 Buah Cawangan Butik!

Bukan mudah untuk berjaya dalam hidup. Kena beranikan diri dan rajin berusaha. Rezeki tidak akan datang bergolek begitu sahaja.

Kisah hidup seorang lelaki bernama Mohd Syafie ini diharap mampu memberi inspirasi kepada anda diluar sana untuk menjadi seorang yang berjaya.

Siapa sangka seorang budak lelaki yang dibesarkan di Chow Kit ini mampu menjadi insan berjaya dan kini memiliki 9 cawangan butik yang diberi nama D’yana.

First. Assalamualaikum. Aku bukanlah sesiapa untuk di kagumi atau di idola idolakan. Dulu hidupku hanya biasa biasa saja. Hidup dibesarkan di Chow Kit saja. Pernah kah bayangkan bagaimana hidup kamu di laluan laluan Chow Kit yang sempit, penuh dengan bangsa asing, kotor dan sentiasa rasa seperti terancam. Hidup rakan rakan sekolah ku semuanya membesar di rumah yang elok elok saja.

Jika bukan kerana Chow Kit, tidak mungkin aku seperti sekarang. Jika tidak kerana Chow Kit, tidak mungkin aku boleh menjadi orang berguna.

Ibubapa aku bukan berjual rambutan sahaja. Bermacam macam buah diorang jual ikut musim. Setiap hari, ibubapaku akan memulai hidup mereka dengan menjual buah di tepi jalan Chow Kit sahaja, dan aku akan bermain di tepian jalan mengharungi hidupku. Bagi aku, bermain main di tepi jalan, bermain air hujan, dan banyak lagi di zaman kanak kanak ku itu semua kenangan terindah.

Ketika di zaman sekolah, aku tidak datang dengan tangan kosong, ketika sekolah rendah lagi, aku sudah menjual pemadam, sticker. Ketika di sekolah menengah aku menjual burger dan balik sekolah pula, aku jual bunga api. Masih ingat nostalgia lama, sangat kelakar rasanya bila ingat kembali kawan kawanku kena paksa denganku beli berger, bunga api dan byk lagi lah.

Haaa mesti ramai ingat pelajaran aku merosot bila aku menjual jual di sekolah ni. Tidak sama sekali ok!! Aku lah pelajar cemerlang ke mana sahaja aku pergi ketika dulu dan sampai ke university dengan skor 4 Flat.

Pada umur 17 tahun, aku sudah mempunyai sebuah kedai ‘kereta control’ di jalan Chow Kit Road jugak ok!! Dengan berbekalkan modal daripada ibubapa aku.

Haaa sekarang umur aku ‘baru’ nak msuk 32. Baru okay haha!! Dan syukur ke hadrat Allah S.W.T sungguhnya aku tidak pernah sangka dengan hanya bermula dengan buka butik pertama pada tahun 2013 dan kini memiliki 9 cawangan butik D’yana di seluruh Negara.

Biarlah kerja mahupun berniaga jangan sekali kali bermatlamatkan wang. Buat dan usahakanlah dengan seikhlas hati kerana ALLAH. InsyALLAH wang akan menyusuri. Ramai muda mudi masa kini hanya kejar wang semata mata. Pada saya kita harus kejar ilmu dahulu dimasa muda. Dengan ilmu kita akan dapat mengingkatkan martabat kita.

Dan sesungguhnya kejayaan itu kita sendiri yang menciptanya. Jika orang lain boleh kenapa kita tidak. Jawapannya ada pada diri kita sendiri.


Tawaran Berbaloi-Baloi Dari PETSMORE Untuk Si Comel Anda Di Hari Raya Ini

Tak lama lagi semua umat Islam bakal menyambut Hari Raya dan bersempena dengan sambutan Aidilfitri juga, PESTMORE menawarkan promosi potongan harga sehingga 50% untuk setiap pembelian produk di setiap cawangan mereka termasuk lembah Klang dan Selangor bermula 13 Jun 2016 hingga 17 Jul 2016 ini.

Pada hari raya nanti bukan kita sahaja ingin cantik menawan tapi si comel juga! Dengan itu, jangan lupa manjakan si comel anda dengan pakej dandanan istimewa untuk kucing peliharaan anda dengan harga serendah RM118 sahaja untuk 3 sesi dandanan. Murah Sahaja! Barulah boleh tayang si comel anda pada para tetamu yang datang beraya nanti.

Bukan itu sahaja, dengan tambahan serendah RM88, anda turut berpeluang menikmati 12 lagi sesi dandanan PERCUMA beserta dengan sesi penginapan selama 12 hari di Pets Hotel pada setiap pembelian kucing di PETSMORE. Jadi bagi mereka yang ingin memastikan kucing mereka sentiasa dijaga dengan rapi bolehlah hantar ke sana. Pasti untung!

Jadi dengan adanya servis hebat dari PETSMORE ini, anda tidak perlu risau lagi tentang kucing kesayangan anda terbiar sendirian tanpa pengawasan sementara anda sibuk menikmati suasana Aidilfitri bersama seisi keluarga.

Bermacam promosi diadakan untuk pemegang kad keahlian PETSMORE juga, jadi jangan lupa untuk menjadi salah seorang ahli PETSMORE ye! Tidak dilupakan kepada pemegang kad keahlian PERTSMORE, anda juga boleh menikmati pelbagai keistimewaan dengan penjimatan berganda seperti:

 – Penginapan percuma di hotel selama 2 hari setiap tahun
– Jaminan kesihatan selama 7 hari
– Tarikh pemulangan produk selama 30 hari
– Diskaun sebanyak 5% akan diberikan untuk kesemua produk
– Diskaun sebanyak 5% lagi pada bulan hari jadi anda
– Maklumat promosi
– Mengumpul dan menebus mata
– Promosi maklumat notis

Jadi apa tunggu lagi? cepat kunjungi cawangan PETSMORE berdekatan dengan anda. Terdapat lebih dari 25 cawangan PETSMORE boleh dikunjungi termasuk kawasan Lembah Klang dan Selangor. Jika ingin mengetahui maklumat lannjut berkenaan lokasi cawangan Petsmore klik sahaja http://www.petsmore.com/store-locator/selangor/

Untuk mengetahui lebih lanjut mengenai pelbagai promosi yang ditawarkan PETSMORE atau jika ada semarang pertanyaan mengenai si comel anda, boleh layari Facebook mereka di: https://www.facebook.com/petsmore/ atau boleh terus ke laman web rasmi PETSMORE: http://www.petsmore.com/.


Shukri Yahaya Akui Rambang Mata Beli Keperluan Bayi Pertama

Kalau dulu mengambil pendekatan untuk tidak membazir dalam membuat persiapan untuk menyambut kelahiran bayi pertama, kini nampaknya Shukri Yahaya seolah-olah sudah berubah. Kerana terlalu teruja menantikan kahadiran orang baru, Shukri mengakui jadi rambang mata ketika membeli barangan cahaya mata pertama mereka.

“Pada awalnya memang saya hendak bersederhana sahaja dan berjimat-cermat dalam membeli kelengkapan bayi. Hasrat itu timbul selepas mengamati pengalaman teman-teman yang sudah berkahwin dan menyambut anak pertama. Bagaimanapun, selepas mengalaminya sendiri, saya nampaknya mula terikut-ikut dengan sikap mereka”

“Memang saya sendiri teruja hendak membelikan itu dan ini, apatah lagi inilah anak pertama kami. Nampaknya, saya tidak boleh menyalahkan mereka apabila masing-masing berbuat demikian. Sekarang, saya dapat rasa apa yang dialami mereka. Tidak mengapalah, sesekali berbelanja untuk anak sendiri,” katanya kepada Berita Harian Online.

Selain daripada itu, Shukri juga menegaskan bahawa keutamaanya kini adalah isteri dan anak jadi, beliau kini lebih selektif memilih tawaran berlakon kerana keadaan isterinya yang sedang berbadan dua. Manakala waktu lapang yang terluang akan diisi dengan menghabiskan masa membeli keperluan bayi yang bakal lahir pada bulan Ogos nanti. (rkty/w)


Nad Zainal Dedah Bakal Timang Cahaya Mata Lelaki Oktober Ini

Dengan usia kandungan mencecah ke lima bulan dan dijangka bakal bersalin pada Oktober ini, Nad Zainal tidak mahu merahsiakan jantina kandungannya dan mengambil keputusan untuk bersikap terbuka mengenainya. Dengan itu dalam masa yang sama, beliau turut mendedahkan jantina bayi pertamanya iaitu, bayi lelaki.

“Saya dan suami tidak kisah menerima cahaya mata lelaki atau pun perempuan. Ketika melakukan imbasan tiga minggu lalu dan dimaklumkan oleh doktor bahawa kami bakal menimang cahaya mata lelaki, kami terlalu gembira. Apabila sudah mengetahui jantina bayi, mudah untuk kami membeli kelengkapan sebagai persediaan”

“Ketika ini, banyak perancangan yang kami aturkan untuk masa depannya. Saya dan suami hanya berharap agar semua urusan serta persediaan menanti kelahirannya nanti dipermudahkan oleh Allah,” katanya kepada Berita Harian Online berhubung keterujaan mereka membuat persiapan untuk menyambut bayi pertama mereka.

Terdahulu, Nad ada memaklumkan bahawa dengan keadaan perutnya yang semakin membesar, beliau akan berehat daripada segala aktiviti seni bermula Jun ini bagi memberi perhatian kepada kandungannya yang kini berusia lima bulan. Tetapi pada masa yang sama, beliau akan fokus kepada perniagaan pakaian disepanjang Ramadan ini. (rkty/w)


Eina Azman Perlukan Pembantu Untuk Uruskan Cahaya Mata Kembar

Menerima kehadiran cahaya mata kembar merupakan salah satu perkara yang bermakna buat pasangan suami isteri. Bagaimanapun, menurut pelakon Eina Azman, dia mengakui tugas untuk menjaga cahaya mata kembarnya bukanlah mudah.

“Saya tidak mahu berpura-pura kononnya saya boleh menjaga anak kembar saya tanpa bantuan kerana sebenarnya saya memang tidak mampu. Tugas itu terlalu berat tambahan pula mereka masih kecil dan saya perlukan pembantu untuk membantu saya menguruskan mereka”

“Bagaimanapun ia bukan bererti saya melepaskan tanggungjawab kepada pembantu sebaliknya banyak perkara yang saya lakukan sendiri kerana tidak mahu ketinggalan saat melihat mereka membesar di hadapan mata saya,” jelasnya kepada mStar Online.

Sementara itu melalui perkembangan karier pula, Eina akan kembali aktif dalam bidang lakonan bermula penghujung tahun ini malah kini sudah pun menerima beberapa tawaran lakonan. (rtky/s)


Jom Belanja Raya Sakan Bersama Lazada, Potongan Sehingga 92%

Ramai sedia maklum yang berbelanja atas talian atau online kini semakin mudah dan menjadi pilihan ramai. Dan berbelanja untuk persiapan raya kini tidak perlu lagi melibatkan proses memandu dalam kesesakan selain berjalan banyak.

Untuk tahun ini nampaknya Lazada menerusi Jualan Mega Riang Ria Raya memberikan lebih sebab untuk anda membeli persiapan perayaan Aidilfitri melalui laman web atau aplikasi mereka — lebih menarik dengan tawaran harian melibatkan potongan sehingga 92%.

Contohnya hari ini kami layari laman web Lazada dan kami terjumpa beberapa tawaran hebat termasuk mesin pembuat jus buah buahan pada harga diskaun 73% dan mungkin peti sejuk baru kami pada harga diskaun 38%. Memang murah gila.

Baju raya banyak sangat sehingga perlukan almari baru? Jangan risau, Lazada ada pelbagai jenis almari untuk pilihan anda dan suka untuk kami ulang sekali lagi yang diskaun diberikan bukan calang calang — kali ini sehingga 71% pula. Say what?

Menurut siasatan kami di laman Lazada, mereka menawarkan hampir 1,800 barangan dengan diskaun hebat untuk Jualan Mega Riang Ria Raya kali ini. Apa sahaja yang anda cari dan inginkan untuk melengkapkan raya anda kali ini pasti ada terjual. Namakan sahaja.

Bermula hari ini sehingga 24 Jun (Jumaat), Lazada akan mengadakan Jualan Mega Lazada yang pastinya akan memberikan lebih banyak diskaun kepada semua barangan yang terjual di sana. Tandakan kalendar anda supaya tidak terlepas pula nanti. Saja pesan.

Ini khas untuk wanita di luar sana dan kami tahu anda sukakan barangan kecantikan terutamanya make-up. Lazada memudahkan anda untuk membeli keperluan make-up anda berdasarkan gaya apa yang anda mahukan — romantik, glamor, semulajadi atau pun nakal. Heh.

Kalau anda seorang yang adventurous, boleh cuba kotak misteri yang ditawarkan pihak Lazada yang akan mengandungi keperluan make-up dari jenama terkemuka seperti Maybelline, L’Oreal dan banyak lagi. Lebih banyak kejutan, lebih baik kan?

Jangan tunggu lama lama lagi, layari laman web Lazada atau muat turun aplikasi mereka untuk telefon bimbit anda untuk memulakan belanja raya anda dan berjimat lebih dengan Jualan Mega Riang Ria Raya tahun ini. Kalau sudi, kongsikan dengan kami apa anda beli.

Sebelum kami terlupa, ada satu peraduan khas yang kini sedang berlangsung di laman Facebook kami dan pastinya dengan kerjasama Lazada di mana anda boleh memenangi pelbagai barangan hebat dengan hanya kongsikan kisah menarik Aidilfitri anda. Jom!


Suami Adira AF Tak Hiraukan Kritikan Di Laman Sosial

Penampilan penyanyi Adira AF dikatakan telah dikecam segelintir pengikutnya di laman sosial Instagram yang mengatakan caranya bertudung terlampau selekeh. Tidak cepat melatah, Adira menyufatkan perkara tersebut membuatkannya lebih kuat untuk berhadapan dengan warga laman sosial.

“Sebelum ini banyak lagi gosip, dan tohmahan yang diperkatakan mereka kepada saya dan membuatkan saya lebih kuat. Benda-benda ini buatkan saya sudah lali. Cara pemakaian tudung saya memang simple dan itu yang paling selesa. Lagipun bukannya selekeh atau kuno,” katanya.

Tambahnya lagi, dia lebih menyukai bertudung yang tidak perlu melilit sana-sini dan lebih sukakan gaya yang ringkas tetapi sempurna untuk menutup auratnya. Selain itu, Adira juga bukanlah seorang selebriti yang mempunyai masa untuk menghalang (block) pengikut di laman sosial namun hanya akan memadam komen tersebut.

“Saya takkan block orang, saya hanya akan padam kalau komen tersebut terlampau negatif seperti melibatkan ahli keluarga yang boleh mengguriskan perasaan mereka dengan komen yang berunsurkan fitnah,” katanya lagi.

Bagi suaminya pula, Adira menjelaskan bahawa suaminya tidak mengambil peduli mengenai komen di laman sosialnya itu, yang penting dia tidak mengabaikan tanggungjawabnya sebagai seorang isteri.

“Suami saya memberikan kebebasan untuk berkarier, bertudung dan sebagainya. Mengenai soal ini dia orang yang tidak kisah apa orang cakap yang penting kita tahu apa yang kita lakukan,” katanya kepada Rotikaya. (rtky/h)


Zainol MacWilson Selamat Diijabkabul?

Melalui satu kiriman emel kepada kami bersama sekeping gambar, sumber tersebut telah mendakwa bahawa bapa kepada pelakon Zahirah MacWilson iaitu Zainol MacWilson telah pun selamat diijabkabulkan dengan pasangannya pada 19 Jun lalu di Kangar, Perlis.

Selain itu menurut sumber tersebut, pernikahan yang berlangsung turut tidak diketahui oleh anak kandungnya sendiri dan tidak dihebahkan berikutan permintaan daripada keluarga pihak wanita.

Sebelum ini, bekas isteri Zainol pernah mendedahkan perbualan di antara Zainol dengan seorang individu yang didakwa sebagai seorang ustazah yang menjadi punca keretakan rumah tangga mereka. Untuk pengetahuan, wanita yang dinikahi Zainol bukanlah ustazah tersebut.

Jika benar seperti apa yang didakwa, semoga pasangan ini akan akan sentiasa dilimpahi bahagia. Pastinya Zainol sendiri mempunyai sebab mengapa perkara tersebut tidak dihebahkan kepada orang ramai. (rtky/s)


Awie Sudah Selamat Bertunang?

Selepas menyaksikan pelbagai kemelut yang melanda rumah tangga Awie dan bekas isteri, Rozana Misbun baru-baru ini, dunia hiburan dikejutkan pula dengan berita pertunangan Awie bersama seorang wanita yang dikenali sebagai Syarifah Ladyana berikutan beberapa keping gambar majlis pertunangan mereka yang diadakan secara tertutup telah tersebar.

Sekitar minggu lalu, ada desas-desus mengatakan bahawa penyanyi lagenda rock itu telah menjadi tunangan orang dan nama wanita berkenaan turut terpalit. Namun selepas tersebarnya gambar Lady diapit oleh kedua anak Awie, Putri Leeya Antasha dan Putri Aleefa Antasha didalam sebuah majlis pertunangan bagaikan menjawab persoalan yang timbul.

Memetik daripada laporan Berita Harian, majlis pertunangan secara tertutup itu dikatakan telah diadakan di Hotel Vistana Pulau Pinang, Bukit Jambut pada 3 Jun lalu. Majlis yang berlangsung itu juga dimaklumkan hanya dihadiri oleh beberapa ahli keluarga terdekat dari kedua-dua belah pihak termasuk ahli anggota kumpulan Wings sahaja.

Pada masa yang sama, dikhabarkan Awie memilih wanita yang juga bekerja didalam sebuah syarikat penerbangan yang dikenalinya beberapa tahun lalu itu kerana sikapnya yang penyayang terhadap kedua anak-anak beliau. Malah ada juga dakwaan mengatakan bahawa Awie dan Lady bakal melangsungkan perkahwinan pada hujung tahun ini.

Buat masa ini, Awie masih belum memberikan sebarang komen balas mengenai perkara ini. Bagaimanapun jika benar dakwaan yang tersebar ini, kami ucapkan tahniah kepada pasangan Awie dan Lady. Semoga ikatan pertunangan ini akan membawa kepada sebuah perkahwinan yang lebih bahagia dan berkekalan sehingga ke akhir hayat. (rkty/w)


Cinta Pandang Pertama, Julia Ziegler Bakal Bergelar Isteri Tahun Ini

Hanya mahu bakal suaminya dikenali dengan nama Johan, nampaknya pelakon Julia Ziegler sudah bersedia untuk melangkah ke alam perkahwinan. Malah katanya kedua dua keluarga sudah pun berteu dan kini sedang memilih tarikh yang sesuai untuk mengadakan majlis.

“Insya-Allah saya akan berkahwin tidak lama lagi. Semuanya masih dalam perancangan dan tarikh yang sesuai belum ditetapkan lagi. Kami merancang untuk melangsungkannya pada tahun ini atau selewatnya awal tahun depan”

“Kami jumpa buat pertama kali di sebuah restoran. Kami mula berkenalan dan sejak itu saya dapat rasakan dia adalah jodoh saya. Boleh dikatakan saya jatuh cinta pandang pertama. Dia mempunyai ciri-ciri lelaki yang saya suka”

“Dia seorang yang memahami, berbudi bahasa, penyayang, ambil berat dan tampan sebagai bonus,” cerita Julia kepada portal Insta Online.

Semoga majlis perkahwinan Julia dan bakal suaminya yang juga merupakan seorang jurutera kimia tersebut akan berlangsung dengan baik serta dipermudahkan segala urusan. (rtky/s)


Radhi OAG & Isteri Bakal Timang Cahaya Mata Lelaki Oktober Ini

Selepas lama menyepi dari radar hiburan, Radhi OAG kini tampil berkongsi berita gembira apabila isterinya, Nur Shahira Ayu kini sedang hamil dengan usia kandungan selama lima bulan. Bagi Radhi, kehadiran cahaya mata baru ini dianggap sebagai rezeki dari Tuhan sekaligus menjadi pelengkap kepada keluarga kecil mereka.

“Alhamdulillah Ayu hamil lima bulan dan mengikut ujian imbasan yang disahkan oleh doktor, bayi dalam kandungan isteri adalah seorang bayi lelaki. Biarpun tidak merancang kehamilan, saya anggap ianya rezeki dari Allah selain daripada memberikan anak perempuan kami seorang teman”

“Pengalaman ketika menanti kelahiran anak pertama agak berbeza kerana Ayu kurang alahan selain mempunyai ketahanan diri yang tinggi apabila masih mampu menjalani ibadah puasa,” katanya kepada Berita Harian Online berkongsi pengalaman kehamilan isteri yang pertama.

Sebelum ini, Radhi dan Ayu telah mendirikan rumah tangga pada 4 April 2014, hasil perkahwinan mereka itu dikurniakan seorang cahaya mata perempuan Nur Aisyah berusia 2 tahun. Manakala selepas perkahwinan dengan bekas isterinya, Shazlin Sharif berakhir, mereka mempunyai anak lelaki, Mohd Rifdhi Muslim yang kini berusia 11 tahun. (rkty/w)


Fahrin Ahmad & Isteri Umum Bakal Timang Cahaya Mata Lelaki

Semua pasangan selebriti pastinya teruja menantikan kelahiran cahaya mata mereka yang bakal tiba, lebih-lebih lagi jika sudah mengetahui jantina bayi tersebut. Ada orang ingin jadikan ianya kejutan buat peminat, tetapi bagi Fahrin Ahmad, beliau lebih gemar berkongsi berita itu kepada umum, dimana beliau juga mendedahkan jantina anaknya iaitu lelaki.

“Saya tidak pasti kenapa ada orang suka berahsia mengenai jantina anak mereka tetapi pada saya apabila doktor sudah megesahkan jantina bayi itu tiada salahnya untuk kita berkongsi. Mungkin bagi mereka yang berbuat demikian mempunyai sebab yang tersendiri tetapi bagi saya, saya sedia untuk berkongsi kerana ia bukan sesuatu yang perlu menjadi rahsia”

“Mana-mana lelaki yang bakal bergelar bapa akan teruja dan begitu juga dengan saya tetapi persediaan menyambut bayi itu lebih kepada kewangan pada ketika ini. Maklum sahajalah ia memerlukan perbelanjaan besar dan untuk membeli barang anak masih belum berkesempatan dan Insya-Allah dalam masa terdekat ini,” katanya kepada m Star Online.

Sementara itu, selain menantikan kehadiran cahaya mata pertama mereka, Fahrin akui kedatangan bulan Ramadhan pada tahun ini memberikan seribu makna buatnya apabila ianya juga adalah kali pertama bagi beliau dan isteri menyambut bulan puasa bersama. Bagaimanapun katanya lagi, sambutan dibuat secara sederhana sahaja, asalkan sentiasa dapat bersama.

Terdahulu, pada awal April lalu, Fahrin sendiri telah mengumumkan berita kehamilan isterinya, Elena Hani dan berkongsi kegembiraannya yang akan menjadi bapa tidak lama lagi kepada peminat. Dan kini usia kehamilan Elana sudah memasuki enam bulan dan bakal menimang cahaya mata lelaki yang dijangka bersalin pada Oktober depan. (rkty/w)


Nabil Risau Anak-Anak Terlalu Lasak, Pakaikan Tali Demi Keselamatan

Berpeluang menjejakkan kaki ke tanah suci Mekah buat kali kedua pada penghujung bulan ini merupakan satu rahmat besar buat Nabil Ahmad dan isteri. Akui Nabil, teringin untuk membawa dua anaknya bersama-sama ke Mekah namun terpaksa melupakan niat itu seketika kerana beliau perangai lasak dan aktif anaknya itu membuatkan beliau risau.

“Lebih istimewa saya akan mengerjakan umrah dengan isteri dan ini kali pertama kami berbuat demikian. Saya nak sangat bawa isteri dan anak-anak sekali ke Mekah tetapi saya fikir mungkin perlu cari bulan yang sesuai yang tidak ramai sangat orang ke sana. Bukan apa, anak-anak saya ini lasak dan aktif. Jadi saya perlu cari masa yang sesuai”

“Saya ada masalah apabila anak saya lari, saya cepat menggelabah cari mereka. Budak-budak ini pantang kita terlepas pandang, ke mana saja mereka pergi. Itu yang saya sekarang ini kalau pergi mana-mana saya pakaikan mereka tali. Ada yang kata saya buat anak saya macam binatang, tak kisahlah orang nak kata apa,” katanya kepada Utusan Online.

Seperti ibu bapa lain, Nabil turut meluahkan kebimbangannya terhadap dua anak perempuan mereka Naira Mikayla dan Leyla Medina berikutan banyak kes berkaitan dengan kanak-kanak hilang kebelakangan ini. Lebih-labih lagi apabila anak-anak beliau memang tidak suka dipegang dan suka berlari jadi pemakaian tali memudahkan kerja mereka.

Terdahulu, Nabil turut berkongsi keterujaan beliau yang berpeluang untuk mengerjakan umrah pada 10 malam terakhir Ramadhan buat kali kedua bagi menjalani penggambaran “Perjalanan Haji Nabil” ke Mekah pada 27 Jun sehingga 4 Julai ini. Perjalanan yang mengambil masa selama 8 hari itu turut ditemani isteri tersayang yang mengikuti Nabil ke sana. (rkty/w)


Kerana Tragedi Menimpa Kawan Baik, Aril AF7 Fobia Hantar Anak Ke Taska

Akibat tragedi yang pernah berlaku kepada kawan baiknya sendiri, Aril AF7 mahu mengambil langkah lebih berhati-hati dalam penjagaan anaknya, Tun Adriel Mikael yang berusia tujuh bulan. Kata Aril, dia lebih rela untuk menjaga anak sendiri.

“Tragedi berlaku kepada kawan baik saya. Anak yang pertama gugur ketika tujuh bulan kandungan. Anak yang kedua pula dilahirkan sempurna dan dihantar ke pusat jagaan kerana beliau dapat tawaran bekerja jauh”

“Hanya beberapa kali hantar ke pusat jagaan beliau mendapat panggilan mengatakan anaknya tidak bernafas dan disahkan meninggal dunia apabila dihantar ke hospital,” katanya kepada Malay Mail Online.

Sedia mengetahui bahawa tugas pusat asuhan perlu menjaga ramai kanak-kanak pada satu masa, Aril menjelaskan dia hanya meletakkan kepercayaan kepada ahli keluarganya sahaja. Tambahnya, dia tidak kisah bersengkang masa demi cahaya mata sulungnya itu.

“Saya suka melihat anak membesar depan mata, bermula dari proses dia mula merangkak, makan, bercakap. Ini pengalaman seronok bukan semua orang boleh dapat. Ini kali pertama saya ada anak. Kalau nak kata penat itu memang tapi tak mengapa, biarlah penat berkorban. Harap-harap dia balas,” katanya. (rtky/s)


Marsha Milan Akui Perlukan Masa Untuk Dalami Agama Islam

Mengakui masih baru mendalami agama Islam, pelakon dan penyanyi Marsha Milan menjelaskan buat masa ini dia terpaksa menangguhkan keinginannya untuk mendirikan solat terawih. Ini kerana dirinya masih lagi dalam proses belajar selain memerlukan bimbingan.

“Saya ada melakukan tarawih bersama suami dan keluarga di rumah. Sudah beberapa kali juga. Niat untuk ke masjid memang ada tetapi saya masih belajar. Kalau solat pun saya perlukan imam kerana masih tidak tahu bila masanya untuk rukuk atau sujud”

“Gerakan itu pun saya tidak ingat, apatah lagi surah dan doa yang perlu dibaca. Kalau ditanya pengertian Ramadan secara peribadi, saya sukar menjawab soalan itu,” katanya kepada Harian Metro.

Menjelaskan dirinya masih sangat baru mendalami agama Islam, Marsha perlukan lebih banyak masa untuk mempelajari perkara baru dan juga pengertian sebenar sesuatu perkara. Semoga harapan Misha untuk mendalami agama akan dipermudahkan. (rtky/s)


Kurang Tawaran Berlakon, Elfaeza Ul Haq Buat Amal Cuci Surau

Cabaran datang dalam pelbagai bentuk dan bagi pelakon Elfaeza Ulhaq yang popular melalui drama Adam dan Hawa, dia seringkali diuji dengan rezeki lakonan namun memerlukannya untuk membuka hijab. Bagaimanapun perkara tersebut ditolak dengan baik olehnya.

“Saya akui memang kurang muncul di televisyen sejak bertudung kerana tawaran berlakon semakin berkurangan. Ada tawaran yang datang tapi kebanyakannya untuk drama berbahasa Inggeris yang memerlukan saya membuka hijab”

“Ia seperti dugaan dan ujian buat saya kerana disaat saya tiada pekerjaan ini, saya terpaksa menolak tawaran-tawaran memerlukan saya buka tudung. Namun saya reda ia hanya satu ujian Allah kepada saya,” katanya.

Selain itu, pelakon ini juga menjelaskan kepada mStar Online bahawa dia kini sibuk mengamalkan kerja amal sepanjang Ramadan seperti membersihkan karpet surau-surau di sekitar Kuala Lumpur dan Selangor.

“Disebabkan banyak masa terluang saya bersama seorang rakan yang mempunyai syarikat mencuci karpet membuat kerja-kerja amal untuk cuci karpet surau. Bila surau bersih orang akan selesa untuk sembahyang dan buat apa-apa aktiviti di surau, namun kami juga memerlukan dana untuk melakukan aktiviti tersebut bagi yang bermurah hati untuk menderma,” ujarnya. (rtky/s)


Saya Tayang Badan Untuk Kongsi Hobi

Mengakui tidak berniat untuk menunjuk nunjuk bentuk badannya di Instagram, Fezrul Khan menjelaskan perkara tersebut sebagai salah satu perkongsian hobi yang sihat selain menjadi pembakar semangat kepada orang ramai untuk turut sama mengamalkan gaya hidup sihat.

“Saya tidak berniat untuk menayangkan badan seperti yang didakwa sesetengah pihak. Gambar tidak berbaju itu dirakamkan ketika bercuti di Pulau Mabul, Sabah. Takkan saya hendak memakai baju yang menutup badan pula?”

“Lagipun, pada masa sama, saya juga menyimpan hasrat untuk menggelapkan warna kulit supaya lebih sekata. Saya pernah memuat naik gambar tidak berbaju ketika bersenam di gimnasium. Saya tidak sewenang-wenangnya menayangkan badan tanpa sebab hanya kerana ingin menarik perhatian”

Apa pun, menurut pelakon lelaki ini, dia tidak mampu untuk menghalang orang di luar sana untuk menilai selain menafikan bahawa dirinya semakin berani selepas bercerai. (rtky/s)


Zamani Slam Janji Tidak Akan Sorok Perkahwinan, Tak Mahu Terburu Buru

Mengakui mereka sudah lama berkawan, Zamani Slam tidak mahu bercerita dengan lebih lanjut apatah lagi untuk mendedahkan bakal isterinya. Dalam kenyataan sebelum ini, penyanyi ini pernah menyatakan bahawa dia sememangnya berhasrat untuk menamatkan zaman bujang.

“Asalnya dia ialah peminat saya dan Slam, seterusnya membantu menguruskan kelab peminat saya. Bermula dari situ, kami berkawan rapat malah dia juga banyak menyokong jatuh bangun saya dalam industri ini,” jelasnya kepada BH Online.

Tambah Zamani lagi, dia tidak mahu memperbesarkan perkara tersebut iaitu mengenai perancangan perkahwinanannya kerana bimbang perkara itu (perkahwinan) tidak menjadi kenyataan selain atas dasar mahu menghormati keluarga kedua belah pihak.

“Saya perlu menghormati keluarga kedua-dua belah pihak dan enggan membelakangkan mereka. Saya perlu dahulukan mereka sebelum memberi apa-apa kenyataan kepada pihak media mengenai perkara ini. Lagipun saya baru saja berbaik-baik dengan keluarga”

“Jadi, saya tidak mahu mengeruhkan kembali hubungan yang kembali terjalin dengan berita seperti ini. “Sekiranya perkahwinan itu menjadi kenyataan, saya tidak akan sorok. Saya akan akan beritahu pihak media dan juga peminat,” jelasnya. (rtky/s)


Aliff Syukri Mahu Ajar Anda Jadi Jutawan

Kalau sebut nama Dato’ Aliff Syukri siapa yang tidak kenal lebih lebih lagi dengan trademark Terlajak Laris beliau yang memang meniti bibir ramai setiap hari. Belum lagi produk keluaran beliau yang menjadi kegunaan ramai setiap hari.

Hasil cara pemasaran yang sangat berkesan, produk keluaran syarikat beliau berjaya menjadikan pemuda berusia 29 tahun ini bergelar usahawan berjaya yang menjadi contoh kepada orang ramai di luar sana yang mahu menggapai perkara sama.

Berita baik untuk anda, Dato’ Aliff Syukri sendiri akan menurunkan segala ilmu di dada untuk anda semua dalam sebuah seminar khas yang akan diadakan di Institut Pengurusan Wanita, No. 7, Jalan Abang Haji Openg, Taman Tun Dr Ismail, pada 20 Jun 2016 ini bermula jam 10 pagi.

Jika anda berminat untuk belajar terus dari individu yang berjaya menawan hati ramai pengguna barangan kecantikan ini, hubungi 017-2061650 untuk sahkan tempat duduk anda dan pastikan anda membayar RM50 sebagai yuran komitmen terlebih dahulu.

Dato’ Aliff Syukri berjanji akan memulangkan RM50 anda tanpa soal jika anda tidak berminat dengan idea dan model bisnes yang dicadangkan beliau sendiri. Tiada apa yang perlu dirisaukan, pastinya bimbingan beliau akan membuahkan hasil. Jom!


Fida Ibrahim Akui Lelaki Takut Untuk Dekatinya Bila Sudah Berjaya

Walaupun sedang berada di atas kemuncak kejayaan didalam bidang perniagaan yang diusahakannya, Fida Ibrahim akui pencapaian itu tidak sesekali membuka jalan mudah untuk beliau menemui kekasih hati dan seterusnya mendirikan rumah tangga. Sebagai usahawan berjaya, Fida merasakan lelaki kini semakin takut untuk mendekatinya.

“Fida tidak mahu bercinta lagi kerana pada ketika ini tidak mahu membuang masa dengan masa Fida yang sememangnya terhad sekarang. Disebabkan saya sibuk, saya tidak mahu ada pihak yang terasa. Malah ada yang kata, ingatkan sudah sukses dalam hidup senanglah untuk dapat jodoh, tetapi rupa-rupanya orang lagi susah hendak dekat dengan kita”

“Kali ini bukan saya tunggu orang meminang saya, sebaliknya kalau dalam berkawan saya rasa ada yang sesuai dan lelaki itu mampu membimbing saya dunia dan akhirat, saya mahu meminangnya agar menikahi saya . Tidak kisah orang hendak kata apa, asalkan tidak melanggar batas, apa salahnya?,” katanya kepada Projek MMO.

Bagaimanapun tambahnya lagi, tindakan beliau untuk meminang lelaki bukanlah kerana terlalu terdesak mahu berkahwin kerana pada ketika ini juga beliau masih sibuk menumpukan perhatian kepada bidang perniagaannya. Bagi Fida tidak salah jika perempuan meminang lelaki kerana Rasulullah juga pernah dipinang oleh Siti Khadijah dahulu.

Selepas dua tahun bergiat aktif dalam bidang seni hiburan, Fida yang terkenal dengan lagu Apo Kone Eh Jang berduet bersama Dato AC Mizal telah mengusahakan sebuah kilang pembungkusan serum dari Korea Selatan yang dibekalkan untuk sebuah syarikat. Beliau juga memaklumkan, tidak lama lagi akan mengeluarkan peroduk penjagaan kulit sendiri. (rkty/w)


Aznil Nawawi Terkejut Produk Kecantikannya Laku Keras

Berdiri di atas jenama sendiri, Aznil Nawawi telah melancarkan produk kecantikannya sendiri iaitu Anell pada 30 Mei lalu dah sehingga kini, produk yang berharga RM199 itu telah terjual sebanyak 3,000 unit dan kini sedang menunggu untuk proses pengeluaran kedua pula.

“Setakat ini jualan sangat memberangsangkan. Saya pun terperanjat, daripada budak umur 12 tahun hingga kakak 60 tahun pakai. Kalau saya tahu (sebegini laris) sudah lama saya jual,” katanya kepada Malay Mail Online.

Tambahnya, antara kunci kekuatan produk tersebut adalah formula bagaimana dirinya mampu kelihatan tegang dan mulus yang telah diamalkannya selama empat tahun sebelum ini.

“Soalan yang sering ditanya bagaimana saya nampak muda? Tidak susah hendak kongsikan kerana produk itu rumusannya saya sudah pakai empat tahun lalu. Saya dapat banyak maklum balas. Ada pengguna kata baru sahaja tiga hari pakai kawan-kawannya menegur mukanya sudah tegang dan mulus,” katanya. (rtky/s)


Nora Danish Bakal Nikah Aidilfitri Ini

Hari yang dinantikan semakin hampir dan kini nampaknya Nora Danish hanya menanti hari pernikahan bersama Nedim Nazri kunjung tiba. Namun bagi Nora yang sudah 7 tahun hidup bersendirian, dia memilih majlis seringkas mungkin.

“Selepas raya, saya mungkin akan berkahwin, tetapi belum pasti kerana masih tidak ada tarikh muktamad. Apa yang pasti saya mahu berkahwin dalam tahun ini kerana usia pun dah 34 tahun. Saya hanya akan bernikah dan tidak akan mengadakan sebarang resepsi”

“Majlis kecil-kecilan sahaja dan tidak akan ada sidang akhbar seperti selebriti lain sebab segan sudah tua dan ini perkahwinan kedua,” jelasnya seperti yang dipetik daripada Kosmo! Online.

Apa pun, semoga segala persiapan majlis pernikahan pasangan ini nanti berjalan dengan lancar selain dipermudahkan segala urusan. Selain lokasi bulan madu, pastinya peminat juga ternantikan cahaya mata pasangan yang secocok bersama ini. (rtky/s)


Fezrul Khan Tayang Badan Di Instagram?

Gara-gara memuatnaik gambar yang menunjukkan bentuk badan tanpa berbaju di Instagram, Fezrul Khan tidak dapat mengelak daripada ditegur peminat. Bagaimanapun gambar terbaru tersebut hanyalah ketika dia bercuti di sebuah pulau di Sabah baru-baru ini.

Ada di antara peminat menegur Fezrul kerana tidak menutup aurat manakala ada juga yang seakan terpukau dengan bentuk badan pelakon ini yang disifatkan seksi dan body cantik. Apa pun, Fezrul tidak kekok melayan kerenah peminatnya di laman sosial tersebut.

Sebelum ini, pelakon lelaki ini pernah mengaku pernah menghadapi murung selepas bercerai dengan isterinya tahun lalu (2015) namun dalam masa yang sama menjelaskan bahawa dia belum bersedia untuk mendirikan rumah tangga dalam masa terdekat.

Apakan daya, hujung minggu kali ini, hanya cerita Fezrul Khan tunjuk badan kekar sahaja mampu kami bawakan, namun jangan risau, bagi mereka yang tiada Instagram, kami kongsikan beberapa lagi keping gambar Fezrul ketika di sana. Enjoice!